MPN syor buka sempadan 1 Mac

Majlis Pemulihan Negara (MPN) mencadangkan kerajaan membuka semula sepenuhnya sempadan negara seawal 1 Mac depan, tanpa perlu mengenakan kuarantin wajib kepada semua pelawat.

Bagaimanapun, Pengerusi MPN Tan Sri Muhyiddin Yassin berkata ujian Covid-19 sebelum berlepas dan sejuruh ketibaan perlu dilakukan di semua pintu masuk mengikut syor Kementerian Kesihatan (KKM).

Pembukaan sempadan negara katanya, perlu dilaksanakan secara terancang dan berdasarkan penilaian risiko semasa dan maklumat terperinci, termasuk syarat-syarat tertentu, serta prosedur operasi standard (SOP) yang hendak ditetapkan.

“Sama ada terdapat kuarantin atau tidak ada kuarantin dan sebagainya, itu akan diumumkan dalam masa yang terdekat oleh KKM,” katanya pada sidang media selepas mempengerusikan mesyuarat kedua 2022 MPN, hari ini.

Menjawab soalan beliau berkata sempadan itu dibuka kepada semua negara, kerana Menteri Kesihatan Khairy Jamaluddin telah memaklumkan bahawa varian Omicron Covid-19 sudah menular di seluruh dunia.

“Jadi tidak ada memilih mana-mana negara. Tetapi ada perkara-perkara yang akan diumumkan nanti tentang peraturan… mungkin kena buat PCR test sebelum masuk… mungkin tak perlu kuarantin. Maklumat lengkap akan diumumkan KKM dalam masa terdekat.

“Daripada taklimat yang diberikan Menteri Kesihatan tadi nampak sistem kesihatan awam kita mampu untuk menguruskan isu ini. Kita dah ada banyak pengalaman. Baik dari segi katil hospital, ICU, doktor dan sebagainya.

“Semuanya ada. Dan sampai sekarang ini pun walaupun kes meningkat, kapasiti sistem kesihatan dapat menampung bilangan (pesakit) yang agak meningkat dan bertambah,” katanya.

Bekas Perdana Menteri itu berkata pembukaan sepenuhnya sempadan dapat mempercepatkan lagi proses pemulihan ekonomi negara apabila pelancong dan pelabur boleh masuk dengan mudah.

Muhyiddin berkata MPN juga mencadangkan supaya pelarasan bagi semua bantuan kewangan oleh pelbagai pihak kepada perusahaan mikro kecil dan sederhana dapat dilaksanakan secara lebih sistematik.

“Ini bagi meningkatkan penggunaan sumber yang lebih bersasar dan juga berlandaskan keperluan supaya tiada pertindihan berlaku dan lebih ramai pengusaha yang betul-betul terjejas dapat terus menerima bantuan,” katanya.


WHO beri amaran jangan campur aduk vaksin Covid-19

Ketua Saintis Pertubuhan Kesihatan Sedunia (WHO) Soumya Swaminathan menasihatkan orang ramai agar tidak mencampuradukkan vaksin Covid-19 daripada pengeluar yang berlainan.

Ini kerana katanya, hanya ada sedikit sahaja data kajian mengenai kesannya terhadap kesihatan dan perbuatan mencampuradukkan vaksin berbeza itu menjadi ‘trend berbahaya’.

“Pihak kami tidak mempunyai bukti yang sahih kerana data yang diperoleh adalah terhad tentang penggunaan campur dan padankan vaksin itu.

“Ini akan menjadi masalah sekiranya banyak negara yang memutuskan untuk mencampurkan dua vaksin jenis berlainan bagi suntikan dos kedua, ketiga dan keempat,” katanya hari ini.

Pakar penyakit berjangkit sedang mempertimbangkan sama ada individu yang telah menerima vaksin dos tunggal Johnson & Johnson (J&J) perlu mendapat vaksin tambahan lain seperti Pfizer atau mRNA Moderna yang dikatakan lebih berkesan terhadap varian Delta yang sedang menular itu.

Penyelidik di Pertubuhan Vaksin dan Penyakit Berjangkit Universiti Saskatchewan, Dr Angela Rasmussen dalam Twitternya memberitahu, beliau adalah orang pertama yang telah memcampur dan memadankan vaksin J&J dengan Pfizer pada Jun lalu.

Dr Anjela turut menasihati penerima J&J yang lain terutamanya bagi mereka yang tinggal di kawasan kadar vaksinasi rendah, untuk berbincang dengan doktor bertugas bagi memcampur dan memadankan vaksin seperti yang dilakukannya.

Oleh kerana varian Delta yang semakin menular menjadi virus dominan di seluruh dunia dan lebih berbahaya dari varian lain, WHO pada bulan lalu telah menasihatkan penduduk dunia untuk menggunakan vaksin yang sedia ada terlebih dahulu, walaupun individu tersebut telah pulih daripada jangkitan Covid-19.

Agensi kesihatan dunia itu menegaskan, adalah penting untuk menerima vaksin secepat mungkin setelah tiba giliran dan jangan ditangguhkan.

WHO berkata vaksin Covid-19 yang telah diluluskan dapat memberikan tahap perlindungan yang tinggi terhadap penyakit kronik dan mengelak risiko kematian akibat penyakit ini, walaupun tiada jenis vaksin yang 100 peratus diyakini dapat memberi perlindungan.

Kebanyakkan orang ramai telah mengambil keputusan untuk menukarkan jenis vaksin yang lain untuk dos kedua seperti vaksin mRNA namun para penyelidikan masih mengumpulkan data yang sahih mengenai penggunaan itu.

Pengarah Unit Vaksin WHO, Dr. Kate O’Brien memaklumkan ssuntikan vaksin Covid-19 yang dibenarkan di seluruh dunia telah dirancang untuk merangsang sistem kekebalan tubuh badan menghasilkan antibodi yang kuat melawan virus, walaupun cara tindak balasnya berbeza.

“Berdasarkan tindak balas bagaimana vaksin itu berfungsi, kami berpendapat bahawa hasil campuran vaksin itu akan berhasil. Tetapi, kami perlu mendapatkan hasil penyelidikan yang lebih sahih mengenai campuran vaksin itu,” katanya.

Penyelidik di Universiti Oxford di UK telah membuat kajian mengenai campuran dan padanan vaksin Covid-19 bagi dua dos suntikan yang menggunakan vaksin seperti AstraZeneca, Moderna, Novavax, dan Pfizer-BioNTech. Percubaan yang lebih terperinci juga sedang dijalankan di Sepanyol dan Jerman.

Setakat ini, hanya terdapat beberapa data yang menunjukkan bahawa campuran dan padanan suntikan AstraZeneca serta Pfizer adalah selamat dan efektif.

Campuran dan padanan vaksin tersebut turut memberikan kesan sampingan sementara seperti keletihan, sakit dan menggigil.

Seorang ahli virologi di University of Warwick di United Kingdom berpendapat bahawa campuran vaksin Covid-19 ini dapat menghasilkan tindak balas imuniti yang lebih kuat walaupun tiada bukti yang sahih. Terdapat banyak pegawai kesihatan di seluruh negara telah melakukan campuran vaksin ini mengikut keadaan.

Ini disebabkan Kesatuan Eropah (EU) menasihatkan individu lebih muda yang telah mendapatkan suntikan vaksin AstraZeneca sebagai dos pertama untuk mengambil Pfizer atau Moderna bagi suntikan kedua kerana AstraZeneca telah dikaitkan dengan masalah darah beku. – Agensi


Taikun dipetik dalam kes rasuah YAB desak Zahid gantung keahlian Najib

Taikun hartanah, Tan Sri Lee Kim Yew mendesak Presiden UMNO Datuk Seri Ahmad Zahid Hamidi supaya menggantung keahlian rakannya, Datuk Seri Najib Razak daripada Barisan Nasional (BN) kerana sedang berdepan puluhan pertuduhan kes mahkamah ketika ini.

Untuk rekod, nama Pengasas dan Pengerusi Country Heights Holdings Berhad itu dipetik semasa perbicaraan kes rasuah Yayasan Akalbudi (YAB) melibatkan Zahid yang juga Pengerusi Barisan Nasional (BN) baru-baru ini.

Dalam keterangan di Mahkamah Tinggi Kuala Lumpur pada 7 Julai lalu, Zahid memberitahu Kim Yew menawarkan penjualan dua unit banglo di bawah harga pasaran kerana menghadapi masalah untuk membayar cukai pendapatannya.

“Tawaran ini (harga) daripada Tan Sri Lee Kim Yew iaitu pemilik Country Heights. Dia sangat memerlukan wang, sebab itu dia menjualnya di bawah harga pasaran.

“Dia menghadapi masalah untuk membayar cukai pendapatan, sebab itu masa yang diberikan kepada kami sangat singkat dan harga diskaun diberikan kepada Yayasan Akalbudi (YAB),” katanya semasa memberi keterangan.

Dalam satu surat terbuka yang dihantar kepada Agenda Daily, Kim Yew mendesak Zahid supaya mengambil tindakan tegas terhadap Najib yang juga merupakan Pengerusi Lembaga Penasihat BN.

“Dan berasaskan prinsip Rukun Negara, Kepercayaan kepada Tuhan, Keluhuran Perlembagaan dan Kedaulatan Undang-Undang, tiada sesiapa boleh melangkaui undang-undang. Semangat Barisan Nasional berikrar untuk memelihara, melindungi dan mempertahankan Perlembagaan Persekutuan serta menjaga kepentingan Rakyat Malaysia.

“Oleh itu, saya dengan rendah hati memohon, DatUK Seri, selaku pengerusi dan di bawah semangat sebenar Barisan Nasional, supaya segera menggantung DSN (Datuk Seri Najib Razak) daripada BN yang demi menegakkan prinsip Keluhuran Perlembagaan dan Kedaulatan Undang-Undang,” katanya dalam surat terbuka kepada Zahid itu.

Kim Yew juga mendakwa kempen “Malu apa Bossku” yang dipelopori Najib bagi meningkatkan imej politiknya di kaca mata rakyat adalah sama sekali tidak wajar dan melanggar etika.

“Seperti yang diketahui umum, kempen ‘malu-apa’ adalah bertentangan dengan ajaran Islam dan oleh itu melanggar Perkara 3 Perlembagaan Persekutuan, yang merupakan Undang-undang tertinggi di Malaysia, bahawa “Islam adalah agama bagi Persekutuan”.

“Malu adalah kualiti Islam, sehinggakan Nabi menganggapnya sebagai ciri simbolik bagi agama Islam dengan berkata, ‘Setiap agama mempunyai ciri ciri khasnya, dan ciri ciri khas Islam adalah håya’= Malu,” katanya lagi.

Dalam pada itu, Kim Yew juga mencadangkan supaya BN menubuhkan jawatankuasa khas bagi membendung amalan rasuah dalam parti tersebut.

“Kedua, rasuah adalah musuh nombor satu negara ini dan ia mesti dihentikan daripada akarnya dan saya mencadangkan semua parti komponen Barisan Nasional perlu menubuhkan jawatankuasa pencegahan rasuah dan menjemput Suruhanjaya Pilihan Raya dan SPRM untuk menjadi penasihat jawatankuasa, berdasarkan atas prinsip Islam iaitu menentang rasuah,” katanya.

Pada Jun lalu, Kim Yew sudah digantung keahlian sebagai ahli MCA ekoran pertemuannya dengan bekas Perdana Menteri, Tun Dr Mahathir Mohamad Mohamad sebelum ini.

Surat penggantungan sudah dihantar oleh Setiausaha Agung Datuk Chong Sin Woon atas arahan Presiden MCA, Datuk Seri Wee Ka Siong.

Surat Terbuka boleh dibaca di ruangan Rencana disini Surat Terbuka Lee Kim Yew kepada Zahid


Kelewatan petugas perubatan bertindak punca alat sulit gagal diselamat: Hakim

Mahkamah Tinggi Kuala Lumpur memutuskan bahawa kelewatan kakitangan perubatan merawat kecederaan seorang lelaki yang kepala zakarnya terpotong semasa berkhatan 12 tahun lepas, telah melenyapkan harapan untuk menyelamatkan alat sulit beliau.

Hakim Datuk Akhtar Tahir, dalam penghakiman bertulis yang dikeluarkan pada 27 Mei lepas, berkata ketika menyunatkan plaintif yang ketika itu berusia 10 tahun, seorang pembantu hospital di Hospital Kuala Lipis secara tidak sengaja telah terpotong keseluruhan kepala zakar mangsa.

“Bahagian alat sulit yang terpotong itu ditemui dan beliau (pembantu hospital) cuba menyambungnya semula dengan jahitan. Insiden itu berlaku pada kira-kira 10.30 pagi,” katanya memetik laporan Bernama.

Beliau berkata petugas itu telah memaklumkan Hospital Kuala Lipis mengenai insiden itu pada 10.45 pagi dan hospital tersebut sepatutnya bertindak menyediakan segera sebuah ambulans untuk menghantar plaintif ke Hospital Selayang.

“Bagaimanapun, dengan melengahkan pemindahan plaintif ke Hospital Selayang dan sebaliknya menghabiskan masa menyelesaikan perkara yang remeh, mahkamah mendapati pegawai perubatan di Hospital Kuala Lipis telah melanggar kewajipan statutorinya untuk memberikan rawatan segera,” katanya.

Hakim itu juga berkata terdapat keterangan lanjut bahawa Hospital Selayang telah dimaklumkan mengenai pemindahan plaintif namun kakitangan perubatan terbabit tidak mengambil langkah untuk melakukan persiapan kemungkinan pembedahan dilakukan.

“Terdapat kelewatan lanjut dalam menjalankan pembedahan yang dilakukan pada lewat petang iaitu kira-kira 10 jam selepas insiden itu. Mahkamah mendapati kakitangan perubatan yang terbabit di Hospital Selayang telah melanggar kewajipan mereka dengan melengahkan pembedahan,” katanya.

Pada 7 April lepas, Akhtar memberikan ganti rugi berjumlah RM3.1 juta kepada lelaki berusia 22 tahun itu selepas membenarkan samannya terhadap kerajaan dan empat lagi iaitu pegawai perubatan serta pengarah di Hospital Kuala Lipis dan pakar serta pengarah Hospital Selayang.

Lelaki itu, yang memfailkan saman pada 19 Julai 2018 melalui ibunya, mendakwa proses bersunat pada 13 Disember 2010 ke atasnya tidak dilakukan mengikut prosedur ditetapkan sehingga menyebabkan seluruh kepala zakar terpotong.

Susulan insiden itu, ibu mangsa mendakwa anaknya mengalami kecacatan kekal dan menjadi seorang yang pendiam.

Dalam penghakimannya, Akhtar berkata mahkamah mengambil maklum bahawa terdapat dua pandangan berbeza dalam keterangan pakar yang dipanggil dalam kes ini.

“Satu pandangan ialah kelewatan yang berlaku tidak memberikan sebarang kesan kerana kecederaan yang dialami adalah terlalu serius dan mustahil untuk menjalankan pembedahan yang berjaya meskipun ia dilakukan dengan segera.

“Bagaimanapun, mahkamah memutuskan untuk menerima keterangan pakar bahawa kelewatan melakukan pembedahan telah menyebabkan keadaan menjadi mustahil untuk pembedahan itu berjaya,” katanya.

Beliau berkata justeru, mahkamah merumuskan bahawa pegawai perubatan yang merawat plaintif telah melanggar kewajipan mereka dan oleh itu, cuai dalam menjalankan tangungjawab masing-masing serta telah menyebabkan semua kerugian yang dialami oleh mangsa.

Akhtar berkata kerugian utama yang dialami oleh plaintif ialah kehilangan aset paling berharga yang dimiliki oleh seorang lelaki.

“Sudah pasti tiada apa yang dapat mengantikan kehilangan ini. Segala rasa malu dan penghinaan yang dihadapi oleh plaintif adalah disebabkan oleh kehilangan yang maha dahsyat ini,” katanya sambil menambah bahawa tiada wanita yang tahu mengenai keadaan plaintif itu mahu berkahwin dengannya.


434 kes aktif di Langkawi, sebuah hotel ditutup

Jumlah jangkitan Covid-19 di seluruh Langkawi meningkat semula hari ini apabila merekodkan 49 kes baharu berbanding 40 kes semalam.

Tiga mukim yang menjadi tumpuan utama pelancong ke pulau peranginan itu merekodkan peningkatan kes dalam tempoh 24 jam sehingga 12 tengah hari tadi, menurut data dikeluarkan Pejabat Kesihatan Daerah Langkawi (PKDLangkawi).

Kuah merekodkan jumlah peningkatan tertinggi sebanyak 17 kes berbanding empat kes semalam, diikuti Ayer Hangat (lapan kes baharu, tujuh semalam); dan Padang Matsirat (lapan kes baharu, dua semalam).

Sehingga kini, Langkawi merekodkan 434 kes aktif, dengan jumlah keseluruhannya 5,446 kes positif, tetapi 4,941 pesakit telah sembuh sepenuhnya.

Pulau peranginan yang dibuka kepada pelancong mulai 16 September lalu, setakat ini turut mencatatkan 71 kes kematian.

Sementara itu, sebuah hotel terkemuka di Langkawi di Padang Matsirat terpaksa ditutup selepas 59 kakitangannya dan ahli keluarga mereka disahkan positif Covid-19 sejak Jumaat lalu.

Pengarah Jabatan Kesihatan Kedah, Dr Othman Warijo, berkata sehingga kini seramai 249 individu sudah disaring dengan 59 didapati positif manakala 192 individu lagi negatif dan tiga orang lagi masih menunggu keputusan.

“Pada Jumaat lalu, jabatan itu melaporkan wujud Kluster Dah Teluk Nibung di Langkawi dan penularan kes itu dikategorikan sebagai kluster tempat kerja.

“Sehingga hari ini, kluster berkenaan membabitkan pekerja tempatan dan juga kontak rapat ahli keluarga,” katanya dalam kenyataan di sini, hari ini.


Pelan Pemulihan Negara ‘serampang dua mata’: Armada

Pelan Pemulihan Negara (PPN) yang diumumkan Perdana Menteri Tan Sri Muhyiddin Yassin semalam, bagaikan ‘serampang dua mata’ dalam agenda negara menjadi bebas Covid-19 dan pada masa sama sektor ekonomi dapat dibangunkan semula dan rakyat boleh menjalani kehidupan seperti biasa.

Pengerusi Biro Ekonomi Armada Ahmad Sobree Abas berkata, beliau percaya pelan itu dirangka dan direncana sebaik mungkin bagi memastikan negara dapat pulih semula dalam memastikan rakyat dan negara kembali sejahtera.

“Pelan Pemulihan Negara merupakan satu langkah yang serius untuk negara keluar dari pandemik ini. Sudah tiba masanya, kerajaan mengambil langkah drastik dan bersasar setelah mengharungi wabak ini hampir dua tahun lamanya.

“Kami juga yakin sebahagian besar rakyat Malaysia bersama-sama Tan Sri Muhyiddin Yassin untuk menangani wabak ini dan kita semua harus yakin bahawa kita akan menang suatu hari nanti,” katanya dalam satu kenyataan hari ini.

Semalam, Muhyiddin membentangkan PPN sebagai strategi peralihan keluar secara berfasa daripada kemelut pandemik Covid-19.

Strategi terbabit merangkumi empat fasa dan akan membabitkan pelan peralihan fasa Perintah Kawalan Pergerakan (PKP) secara berperingkat.

Sementara itu, Pemuda Perikatan Nasional (PN) menyifatkan PPN sebagai ‘perubahan permiannan’ untuk membawa negara menuju jalan keluar kepada permasalahan yang dihadapi sekarang.

“Perlaksanaan Pelan Pemulihan Negara ini menjadi indikasi tepat bahawa Kerajaan hari ini mendukung aspirasi demokrasi apabila dengan tuntas akan memberikan komitmen agar sidang Parlimen boleh diadakan dalam Fasa 3 dijangka bakal digapai sekitar bulan September atau Oktober tahun ini mengikut SOP yang ketat.

“Jelas, kerajaan hari ini dilihat terus menyokong prinsip demokrasi berparlimen dan Raja Berperlembagaan setelah komitmen ini dinyatakan,” kata Pemuda PN dalam kenyataannya.

Sehubungan itu, Pemuda PN mengingatkan pihak yang tidak bertanggungjawab supaya jangan sengaja menimbulkan keresahan mahupun kecelaruan di kalangan rakyat sehingga mengganggu gugat tugas utama kerajaan untuk menangani pandemik Covid-19 dengan berkesan.

“Pemuda Perikatan Nasional menyokong agar darurat kesihatan disambung bagi memastikan sistem kesihatan tidak runtuh dan PPN dilaksana dengan lancar,” kata kenyataan itu.


Berita ringkas Parlimen 8 Mac 2022

Buruh paksa: Sime Darby tak langgar undang-undang

Hasil siasatan dan semakan Kementerian Sumber Manusia melalui Jabatan Tenaga Kerja Semenanjung Malaysia mendapati tiada pelanggaran undang-undang berkaitan buruh paksa oleh Sime Darby Plantations Berhad, Dewan Rakyat diberitahu hari ini.

Menteri berkenaan Datuk Seri M. Saravanan berkata bagaimanapun, terdapat kesalahan dikesan di bawah Seksyen 13(2) Akta Pampasan Pekerja 1952 iaitu gagal melaporkan kemalangan pekerja asing di Pejabat Tenaga Kerja dalam tempoh 10 hari daripada tarikh kemalangan, lapor Bernama.

Berkenaan Perintah Tahan Pelepasan oleh Jabatan Kastam dan Perlindungan Sempadan Amerika Syarikat (US CBP) berikutan wujudnya dakwaan amalan buruh paksa dalam operasi pengeluaran industri kelapa sawit, beliau berkata inisiatif diambil iaitu pemeriksaan ke atas syarikat didakwa dan penguatkuasaan polis dan imigresen bagi kesalahan eskploitasi lain seperti pemerdagangan orang.

RM10 juta peruntukan Kampung Baru Cina

Kementerian Perpaduan Negara telah memperuntukkan sebanyak RM10 juta untuk Kampung Baru Cina di bawah Skim Pinjaman Penduduk Kampung Baru Cina bagi kerja baik pulih kediaman terjejas dalam kebakaran bagi tahun ini, Dewan Rakyat diberitahu hari ini.

Timbalan Menteri Perpaduan Negara Wan Ahmad Fayhsal Wan Ahmad Kamal berkata penduduk Kampung Baru boleh membuat permohonan baik pulih atau naik taraf rumah di bawah skim pinjaman itu melalui Bank Simpanan Nasional (BSN) dengan jumlah pinjaman maksimum sebanyak RM100,000 dan kadar faedah empat peratus.

Beliau berkata demikian ketika menjawab soalan Tengku Zulpuri Shah Raja Puji (PH-Raub) mengenai cadangan kerajaan dalam melaksanakan program dana pinjaman kepada penduduk Kampung Baru, bagi mengelakkan kejadian kebakaran.

Tiada waktu harga barang stabil

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata sehingga kini tiada satu tarikh ditetapkan untuk menentukan bilakah harga barangan akan stabil, kerana harga barang dalam pasaran bergantung kepada tawaran dan pembekalan.

“Berkaitan dengan aduan, kementerian menerima 29 aduan mengenai kenaikan harga telur dan 507 aduan mengenai kenaikan harga minyak masak hingga 21 Jan lepas,” katanya ketika sesi soal jawab pada persidangan Dewan Rakyat di sini hari ini.

Beliau menjawab soalan Abdul Latif Abdul Rahman (PAS-Kuala Krai) yang ingin tahu bilakah harga barang akan stabil mengikut kajian kementerian dan berapakah aduan kenaikan harga barangan di pasaran setakat ini.

Korporat sumbang dana sukan lebih RM700 juta

Sumbangan dana sukan daripada pihak korporat melalui Majlis Sukan Negara (MSN) dari 2013 hingga tahun lepas adalah sebanyak RM729,810,494.69, kata Menteri Belia dan Sukan Datuk Seri Ahmad Faizal Azumu.

Beliau berkata insentif pengecualian cukai telah diperkenalkan menerusi MSN bagi menggalakkan penglibatan sektor swasta dalam pembangunan sukan negara.

Ahmad Faizal berkata demikian ketika menjawab soalan Sim Chee Keong (PH-Bukit Mertajam) yang mahu kementeriannya menyatakan jumlah sumbangan dana sukan pihak swasta yang telah mendapat pengecualian cukai setiap tahun dari 2013 hingga 2021.


Pekerja mesti lapor jika majikan langgar SOP, kapasiti 60 peratus

Pekerja sektor swasta diminta melaporkan kepada pihak berkuasa jika majikan memaksa mereka bekerja atau melanggar syarat kapasiti 60 peratus yang dibenarkan untuk diambil tindakan.

Menteri Kanan (Keselamatan) Datuk Seri Ismail Sabri Yaakob berkata majikan yang memaksa pekerja hadir ke tempat kerja walaupun bukan melibatkan perkhidmatan penting perlu dilapor segera kepada Kementerian Sumber Manusia (KSM).

Beliau memberi amaran bahawa pekerja yang memakai gelang kuarantin juga tidak boleh dipaksa untuk hadir di tempat kerja dan jika berlaku keadaan sedemikian laporan mesti dibuat di Hotline KSM di talian 03-88862409, 03-88862352 dan 03-88889111 kerana melanggar prosedur operasi standard (SOP).

“Pekerja diminta lapor jika majikan langgar syarat kapasiti 60 peratus yang dibenarkan. Jika ada yang memakai gelang pink diarahkan bekerja, saya harap ia dilaporkan kepada KSM supaya dapat diambil tindakan dan semua pihak perlu bekerjasama memastikan tidak ada pelanggaran SOP.

“Kalau majikan yang paksa pekerja berkenaan untuk bekerja, majikan itu sepatutnya dikenakan tindakan namun saya faham, pekerja tiada pilihan kerana kemungkinan mereka ini diberi amaran, jika tidak hadir bekerja kemungkinan akan dipecat atau tidak dibayar gaji,” katanya pada sidang media selepas melawat sekatan jalan raya di Jalan Ampang, di ibu negara hari ini.

SeIain itu, Ismail Sabri berkata pihaknya juga menerima banyak aduan berkaitan premis perniagaan dan perkilangan yang bukan dikategorikan perkhidmatan penting beroperasi dalam tempoh sekatan pergerakan penuh.

“Kita dengar banyak rungutan orang ramai termasuklah di media-media sosial dan sebagainya mengatakan premis berkenaan dibuka dan tetap beroperasi walaupun ia dilarang. Oleh itu, semalam Perdana Menteri telah meminta untuk memperketatkan penguatkuasaannya,” katanya.

Ismail Sabri berkata orang ramai boleh membuat aduan di Malaysian Government Call Centre di talian 03-80008000.

Mengenai sekatan jalan raya (SJR), beliau berkata anggota Angkatan Tentera Malaysia, termasuk Askar Wataniah telah diatur gerak bagi membantu polis menjalankan rondaan dan melaksanakan SJR.


PN muktamad agihan kerusi Rabu ini : Hamzah

Pengagihan kerusi parti komponen Perikatan Nasional (PN) bagi pilihan raya negeri (PRN) di enam negeri akan dimuktamadkan, Rabu ini.

Setiausaha Agung PN, Datuk Seri Hamzah Zainudin berkata tiada lagi rundingan selepas keputusan dicapai dalam persidangan Majlis Presiden PN nanti.

“Selepas Rabu tak ada rundingan atau tawaran lagi sebab Majlis Presiden PN sudah tandatangan dan hanya umumkan sahaja.

“Kita telah adakan beberapa kali perbincangan (sebelum ini) berhubung agihan kerusi antara parti komponen, selepas Majlis Presiden bersidang minggu depan kita dah tutup. Dah tak boleh nak bincang lagi dah,” katanya pada sidang media selepas majlis pelancaran jentera pilihan raya PN Marang di Marang, malam tadi.

Menurut Ketua Pembangkang itu, setakat ini hanya satu atau dua kerusi yang masih dalam proses rundingan.

“Sekarang ni dah hampir (selesai) tetapi masih ada lagilah satu, dua (kerusi) yang masih dalam proses kerana melibatkan keyakinan dan perlu kepada persetujuan oleh semua rakan parti komponen.

“Misalnya kita sedang bincang Gerakan mewakili kumpulan yang bagaimana. Jadi, kalau nak menang misalnya di Pulau Pinang, kita perlu tengok macam mana caranya.

“Sebab itulah antara perkara yang kita akan berikan kepastian supaya pimpinan dari segi seluruh parti komponen itu akan merasai bersama kita ini ada keikhlasan, kejujuran dan ‘compromising’ yang boleh ditonjolkan,” katanya.

Tambahnya, PN menyerahkan sepenuhnya kepada parti komponen untuk memilih calon selepas agihan kerusi selesai dimuktamadkan.

Enam negeri dijangka membubarkan Dewan Undangan Negeri (DUN) pada bulan Jun hingga Ogos bagi memberi laluan kepada PRN.


Orang kanan Anwar tak puas hati pemilihan PKR, dakwa wujud kelemahan

Proses pemilihan PKR yang berlangsung baru-baru ini disifatkan lemah dan perlu penambahbaikan, kata Farhash Wafa Salvador.

Farhash yang juga bekas pembantu Datuk Seri Anwar Ibrahim itu mengulangi ketakpuashatian terhadap cara pengendalian pemilihan parti yang berlangsung baru-baru ini dan menggesa bantahan yang dikemukakan dipandang serius.

“Saya amat berharap pihak JPP dan parti mengambil serius pandangan-pandangan ramai calon-calon yang telah mengemukakan bantahan secara rasmi dan mengambilkira cadangan-cadangan untuk penambahbaikan.

“Jika kita melaungkan ‘reformasi’, ia haruslah dipraktikkan dalam parti kita sendiri,” katanya dalam satu kenyataan hari ini.

Orang kanan bos PKR itu berkata terdapat perkara berbangkit yang menjadi pertikaian semasa proses pemilihan yang berlangsung dan perlu dijawab Jawatankuasa Pemilihan Parti (JPP) supaya tidak menghakis kepercayaan penyokong parti itu.

berlakunya manipulasi oleh pihak-pihak tertentu.

“Jika dilihat secara kasar pun persoalan terhadap sistem pengundi atas talian (PAT) sudah mendedahkan satu mekanisme dan prosedur yang diragui ketelusannya.

“Di sini, semua undi dikumpul dan dikira oleh JPP yang terdiri dari ahli-ahli parti, lalu diumumkan, tanpa sebarang check and balance,” katanya.

Terdahulu, Farhash secara terbuka menggesa audit forensik dilakukan terhadap proses pemilihan PKR kali ini dan menuntut badan bebas yang dipersetujui semua pihak untuk meneliti dakwaannya.

Farhash baru-baru ini tewas dalam pemilihan Cabang Gombak kepada Menteri Besar Selangor Datuk Seri Amirudin Shaari.

Amirudin memperoleh 1,858 undi mengatasi Farhash yang hanya memperoleh 1,215 undi.


Langgar SOP Covid-19, tiada siapa yang kebal: PM

Tindakan tegas akan diambil terhadap pihak melanggar ketetapan prosedur operasi standard (SOP) tanpa mengira darjat atau kabel politik, kata Datuk Seri Ismail Sabri Yaakob.

Perdana Menteri berkata kerajaan tidak akan berkompromi dalam isu berkaitan SOP Covid-19, malah Akta Pencegahan dan Pengawalan Penyakit Berjangkit 1988 (Akta 342), sudah jelas menunjukkan perkara yang menyalahi ketetapan kerajaan dan hukuman yang boleh dikenakan.

“Undang-undang yang ada di negara kita, mana-mana undang-undang sekalipun, ia meliputi semua pihak, semua individu, tidak ada sesiapa pun yang terlindung daripada undang-undang.

“Tidak ada sesiapa yang kebal dari segi undang-undang, Akta 342 jelas dari segi hukuman dan kesalahan. Walaupun kita sekarang di Fasa 4 Pelan Pemulihan Negara (PPN), SOP yang jelas sudah diumumkan oleh kerajaan.

“Jadi sesiapa sahaja, pari mana sekalipun tidak terlindung atau kebal daripada undang-undang. Jika mereka melakukan kesalahan, tindakan pasti diambil.

“Kita tidak ada kompromi, tidak ada istilah orang biasa dan orang kayangan. Undang-undang sama sahaja. Jadi, saya harap semua rakyat patuh kepada SOP,” katanya lapor Bernama.

Ismail Sabri terdahulu melancarkan Pelan Hala Tuju Pembangunan Vaksin Negara (PPVN) serta Institut Genom dan Vaksin Malaysia (MGVI) hari ini.

Yang turut hadir, Menteri Sains, Teknologi dan Inovasi, Datuk Seri Dr Adham Baba; Menteri Kesihatan, Khairy Jamaluddin Abu Bakar dan Menteri Pengajian Tinggi, Datuk Seri Dr Noraini Ahmad.

Ismail Sabri menjawab pertanyaan media mengenai dua parti politik yang dikompaun RM10,000 kerana melanggar SOP Fasa 4 Pelan Pemulihan Negara (PPN).

Kompaun dikeluarkan kepada Barisan Nasional (BN), yang mengadakan majlis pelancaran jentera PRN Melaka di Pusat Dagangan Dunia Kuala Lumpur (WTCKL) pada Khamis lalu.

PKR turut dikenakan kompaun RM10,000 oleh pihak polis selepas mengadakan program penerangan bergerak yang didakwa tanpa kehadiran perhimpunan di Taman Krubong Jaya, pada Sabtu lalu.

Pada 24 Oktober lalu, Khairy mengumumkan, sebarang aktiviti, perhimpunan atau majlis sosial berkaitan pilihan raya, termasuk majlis pelancaran jentera pilihan raya dilarang bermula 25 Oktober hingga 27 November 2021.


Tak mahu sistem kesihatan lumpuh, perlahankan penularan Omicron: Khairy

Penularan Omicron mampu melumpuhkan sistem kesihatan negara dan pihak Kementerian Kesihatan Malaysia (KKM) kini sedang berusaha keras bagi memperlahankan penularan varian baharu Covid-19 tersebut daripada berleluasa.

Menteri Kesihatan, Khairy Jamaluddin Abu Bakar tidak menolak kemungkinan besar gelombang baharu penularan varian Omicron bakal dihadapi negara sekiranya tidak mengambil langkah serius untuk menanganinya, malah amaran Pertubuhan Kesihatan Sedunia (WHO) juga tidak boleh dipandang ringan kerajaan.

Sehubungan itu, katanya, Malaysia meletakkan sandaran kepada beberapa ‘perisai’ ampuh seperti memperluaskan liputan dos penggalak, pemakaian pelitup muka dan sistem pengudaraan yang baik sebagai antara langkah memperlahankan penularan Omicron.

“TRIIS (uji, lapor, pengasingan, maklumkan, dapatkan), MySJ Trace dan kawalan pintu masuk antarabangsa juga antara langkah yang diambil kerajaan.

“Ada yang rujuk data kesan Omicron tidak seteruk Delta. Nampak begitu. Tetapi kebolehjangkitan Omicron melebihi Delta.

“Jika denominator (penyebut angka) kes lebih besar, sudah pasti kemasukan hospital dan unit rawatan rapi (ICU) meningkat.

“Kementerian Kesihatan mahu elak sistem kesihatan awam lumpuh menerusi strategi memperlahankan (gelombang) Omicron,” katanya menerusi kenyataan di Twitter, hari ini.

Kementerian Kesihatan (KKM), Sabtu lalu memaklumkan, sebanyak 62 kes COVID-19 varian Omicron dikesan di Malaysia, dengan 61 kes adalah jangkitan import dari luar negara, manakala satu kes lagi masih dalam siasatan yang disyaki jangkitan tempatan.

Mengikut taburan data negeri pula, Omicron hari ini dilaporkan di Perak, Sarawak dan Negeri Sembilan.

Khairy juga baru-baru ini mengumumkan langkah drastik bagi membendung penularan varian baharu tersebut, antaranya langkah menangguhkan kebenaran mengerjakan umrah bermula 8 Januari ini.

Langkah tersebut diambil memandangkan terdapat tren jangkitan dikalangan jemaah yang baharu pulang dengan orang awam.


Selepas keluar DAP, Ronnie Liu bidas bekas parti bertukar jadi seperti MCA

Pemimpin DAP kini mula bertukar sikap dan prinsip menyerupai MCA selepas berada dalam kerajaan campuran, dakwa Ronnie Liu.

Liu, seorang pemimpin lama DAP yang mengumumkan keputusan keluar parti itu berkata bekas partinya dibimbangi akan menjadi seperti MCA apabila dilihat mula berkompromi dengan prinsip asal mereka demi berkuasa, ia selepas melihat kerjasama dengan UMNO baru-baru ini.

“Mereka mungkin tidak tahu, (tetapi) mereka mula kata (perkara seperti) ‘kita perlu berkompromi’, ‘kita perlu melihat gambaran lebih besar’, ‘kita akan cuba tangani masalah itu secara dalaman’,” kata Liu dipetik laporan FMT.

“MCA pernah kata ini (perkara sama) sekian lama.”

Liu menjawab pengkritik DAP yang membandingkan parti itu dengan MCA, selepas menyertai kerajaan dengan MCA sekian lama dikritik bertolak ansur dengan rakan kongsi Barisan Nasional lebih besar, Umno.

Pengkritik parti itu termasuk bekas Ahli Parlimen Petaling Jaya Kua Kia Soong, yang berkata prinsip parti itu terjejas dengan sikap suka mengambil kesempatan ditunjukkan sesetengah pihak selepas menjadi kerajaan.

Liu dalam responnya berkata, penting untuk ahli DAP terus bersuara dan menyuarakan pandangan mereka secara terbuka, khasnya dalam isu seperti rasuah dan salah guna kuasa.

“Saya harap DAP tidak akan lupa mengenai ini. Kami mahu keadilan, demokrasi, kebebasan dan hak sama rata.”

Sesetengah pemimpin DAP mula melupakan idea itu, katanya, apabila mereka dikuasai “3P” (kuasa, kedudukan dan manfaat).

“Mereka (yang) merasai kuasa, kedudukan dan manfaat sudah melupakan nilai dan kebaikan (mereka) serta mengapa mereka menyertai politik.

“Ini bukan caranya.”

Liu keluar DAP bulan lalu kerana ada banyak insiden “di luar jangkaannya”.


Asalkan dapat jadi Perdana Menteri

Apa lagi janji yang PKR atau PH boleh berikan kepada rakyat dalam PRU 15 nanti. Makin lama makin luak. DAP pun makin tawar hati dengan Anwar Ibrahim. Di Melaka mereka kencundang teruk, di Sarawak pun mereka macam tidak serasi, macamana mereka nak berjuang di PRU 15 nanti. Orang kata, retak menanti belah.

Anwar cuma mahu menjadi PM. Tak tahu lah yang ke berapa. Yang lain cuma kosmetik. Perjuangan Anwar melalui PKR dan PH macam dipaksa- paksa. Agar matlamat sebenar ke Putrajaya tidak nampak gelojoh sangat. Barulah Anwar nampak sebagai pemimpin yang meletakkan kebajikan rakyat di atas segala-galanya.

Di depan khalayak orang Cina Anwar berkata negara ini bukan tanah orang Melayu. Di depan orang Melayu Anwar menggambarkan dirinya pejuang Islam yang warak. Kali ini karektor apa yang mahu dibawa Anwar. Watak simpati kerana dipermainkan Tun Mahathir?

PH menang dulu dengan sebab kehadiran Tun Mahathir. Semua setuju. Mereka menentang satu musuh, Najib. Tun setuju dengan semua cadangan termasuk membebaskan Anwar . Itu cuma strategi sementara. Semua termakan dengan plot politik Tun. Takkan ramai yang yang tak perasan dengan body languange Tun setiap kali rapat dengan Anwar. Guan Eng dan Mat Sabu pun percaya sama yang Anwar akan jadi PM.

Pada PRU15 ini Anwar perlu cari rakan kongsi yang sama-sama kemarukkan kuasa. Tak payahlah mahu menjunjung falsafah perjuangan yang rumit. Yang sukar cuma pada perincian siapa yang akan jadi PM.

Jadi sebelum bergabung mesti ditanya dulu samaada mereka setuju bahawa Anwar yang akan jadi PM jika gabungan itu menang. Tiada kompromi dalam hal ini. Kalau tidak the deal is off.

DAP percaya Anwar masih berhubung dengan Zahid untuk kerjasama UMNO/PKR. Kalau Zahid setuju ia akan memberi laluan mudah bagi Anwar masuk ke PMO. Misi Anwar ialah untuk mengeluarkan DAP dari plot ini. Anwar memang bijak dalam lakonan-lakonan politiknya. Jadi apa ada hal. Anwar juga sering dipetik sebagai berkata, ini negara edan ( gila ). Kuasa memang satu kegilaan.

Masa semakin suntuk samada Zahid atau Anwar untuk play safe . Mereka perlu umumkan hasrat “murni” ini untuk “menyelamatkan” negara. Ruang maneuver juga menjadi semakin sempit. Anwar tidak banyak pilihan. Zahid juga kini mengejar masa. Persahabatan akrab Zahid dan Anwar melebihi segala perjuangan lain.

Bercakap mengenai integriti dalam politik seperti melengkapkan decimal points. Untuk membuat ayat lebih gah dan mencerdikkan yang membaca. Jangan kita mendengarnya sering jadi terpukau. Air ketum kalau dicampur ubat batuk memang mengkhayalkan.

Apabila sudah kemaruk kuasa, hati kita akan berubah-ubah. Mungkin inilah yang berlaku pada Zahid selepas UMNO menang besar di Melaka. UMNO sudah bersedia untuk meranduk bah besar walaupun di depannya ia tidak pasti selamat atau tidak. Kenapa Zahid mahu lepaskan peluang untuk jadi PM. Tak payah nak kongsi kuasa dengan Bersatu dan PAS. Kalau macam tu lah ceritanya Anwar tokak jari lagi. Jangan sampai putus ya.

Kalau Zahid sendiri tidak mahu makan semeja, Anwar cuma tinggal PAS dan Bersatu. Susah nak mula. Kalau nak perjuangkan integriti kenapa tidak. Jangan mulakan isu siapa jadi PM. Ini mengenai siapa akhirnya jadi PM. Sekurang-kurang jadi PM juga walaupun rasa terhina dulu.

Memang sudah ditakdirkan Anwar akan jadi PM akhirnya. Tetapi cabaran yang dilaluinya sungguh sukar dan mencabar. Ada yang datang menggolek, ada yang terpaksa digali untuk mendapat hasilnya.
Di sisi lain pula, kalau sudah bukan rezeki jangan ditangisi nasib kita. Bersyukurlah. Ini bukan bingkisan dari seorang yang kecewa tetapi dari seorang yang berjiwa besar.

Fuad Abdul Rahman
Subang Jaya

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Jawatan Zuraida dalam MPT Bersatu gugur serta-merta: Hamzah

Jawatan Ahli Parlimen Ampang Datuk Zuraida Kamaruddin sebagai ahli Majlis Pimpinan Tertinggi (MPT) Bersatu gugur serta-merta selepas mengumumkan menyertai Parti Bangsa Malaysia (PBM) hari ini, kata Setiausaha Agung Bersatu Datuk Seri Hamzah Zainudin.

Hamzah berkata beliau telah ambil maklum mengenai kenyataan yang dibuat Zuraida itu dan akan membawa perkara berkenaan ke pertimbangan MPT serta bentuk tindakan yang akan diambil terhadap Zuraida, lapor Bernama.

“Buat masa ini beliau (Zuraida) belum meletakkan jawatan dalam Bersatu,” katanya kepada pemberita ketika ditemui pada Majlis sambutan Hari Raya Aidilfitri Jabatan Imigresen 2022 di Ibu Pejabat Imigresen di sini hari ini.

Mengulas lanjut, Hamzah berkata Presiden Bersatu Tan Sri Muhyiddin Yassin pada dua minggu lepas telah bersetuju untuk untuk menggantikan jawatan Zuraida sebagai MPT Bersatu dengan individu lain.

“Ini berikutan satu surat tunjuk sebab telah dikeluarkan kepada Zuraida pada 9 Mei untuk beliau menjawab beberapa soalan berhubung penglibatannya dengan aktiviti yang dianjurkan oleh PBM.

“Namun, pada 23 Mei menerusi satu surat balas daripada Zuraida, beliau menolak pertuduhan bahawa beliau merupakan ahli PBM dan memohon pejabat Setiausaha Agung Bersatu menyertakan bukti atas tuduhan berkenaan. Tetapi segalanya terjawab pada hari ini,” katanya.

Mengulas mengenai jawatan Menteri Perusahaan Perladangan dan Komoditi yang disandang Zuraida, Hamzah berkata jumlah menteri Kabinet daripada Bersatu telah dipersetujui sebelum ini oleh presiden Bersatu dan Perdana Menteri Datuk Seri Ismail Sabri Yaakob.

“Bermakna, jika Zuraida digugurkan daripada Bersatu maka tempatnya itu akan digantikan oleh seseorang dari Bersatu seperti yang dicadangkan presiden parti untuk menjadi menteri yang mewakili Bersatu,” katanya.

Ketika ditanya sama ada Bersatu akan terkesan dengan kehilangan Zuraida, Hamzah berkata parti tidak terkesan kerana Zuraida juga sudah tidak aktif dan hanya menggunakan Bersatu untuk kepentingan dirinya.

“Mesyuarat Agung dan MPT juga beliau tidak hadir. Saya berpendapat, beliau telah menunjukkan sikap sebenarnya. Beliau tidak hadir beberapa mesyuarat parti, iaitu lebih daripada enam mesyuarat,“ katanya.

Zuraida hari ini mengumumkan menyertai Parti Bangsa Malaysia (PBM) kerana percaya dengan perjuangan parti itu dan enam prinsip terasnya.


Gabenor jelaskan perbezaan Malaysia dengan Sri Lanka

Terdapat kebimbangan Malaysia akan mengikut jejak sama seperti yang berlaku dengan Sri Lanka apabila berdepan krisis ekonomi yang teruk.

Kadar inflasi dalam negara yang meningkat menyebabkan kos sara hidup rakyat juga naik dan tindakan Bank Negara Malaysia (BNM) menaikkan Kadar Dasar Semalaman (OPR) sebanyak dua kali tahun ini menimbulkan keresahan orang ramai berhubung kedudukan kewangan negara.

Bagaimanapun, Gabenor BNM, Tan Sri Nor Shamsiah Mohd Yunus menjelaskan perbezaan situasi antara Malaysia dengan Sri Lanka dan memberi jaminan negara tidak akan berdepan situasi sama dengan negara tersebut.

Shamsiah berkata antara perbezaannya ialah pertumbuhan Keluaran Dalam Negara Kasar (KDNK) dan rizab antarabangsa Malaysia lebih mantap serta inflasi yang lebih terkawal.

Katanya, ada dua aspek yang sangat membezakan hutang Malaysia dan Sri Lanka, dengan yang pertama, pinjaman dalam mata wang asing oleh kerajaan adalah sangat kecil berbanding Sri Lanka.

“Dalam konteks ini (pinjaman dalam mata wang asing), sebahagian besar hutang Kerajaan Persekutuan tertunggak adalah di dalam mata wang ringgit (97.5 peratus) dan hanya sebanyak 2.5 peratus adalah dalam mata wang asing.

“Aspek kedua pula ialah sektor kewangan Malaysia kukuh dan pasaran kewangan tempatan juga besar dan dalam. Justeru, risiko kejutan kewangan boleh kita hadapi dengan lebih baik,” katanya dipetik laporan BH.

Gabenor bank pusat itu menjelaskan, ketika ekonomi negara terkesan akibat wabak Covid-19, bank berkeupayaan untuk membantu peminjam secara besar-besaran.

Terkini, walaupun keadaan ekonomi semakin pulih, beliau berkata, bank terus menyediakan bantuan pembayaran semula kepada peminjam yang memerlukannya sambil meningkatkan aktiviti pemberian pinjaman untuk menyokong pemulihan ekonomi.

Namun, katanya, terdapat beberapa pengajaran penting yang dapat dijadikan iktibar daripada krisis di Sri Lanka itu dengan antaranya Malaysia perlu mengekalkan kedudukan fiskal yang teguh dan mampan bagi membolehkan kerajaan membantu isi rumah yang terjejas pada waktu yang mendesak.

“Keperluan memelihara daya tahan luaran, termasuk memastikan penambahan hutang luar negeri, terutamanya hutang dalam mata wang asing, dibuat secara berhemat dan pinjaman yang diterima itu digunakan secara produktif.

“Kita juga perlu memastikan rizab antarabangsa berada pada tahap yang kukuh,” katanya.

Mengulas lanjut, Nor Shamsiah berkata, negara juga perlu menekankan reformasi ekonomi agar sentiasa boleh berdaya saing dan memperbetulkan sebarang kelemahan sebelum ia membarah.

“Contohnya, memelihara institusi negara yang kukuh yang boleh meningkatkan keyakinan pelabur terhadap Malaysia. Malaysia berada pada landasan yang sedia baik, namun, tanpa pembaharuan, kita akan ketinggalan kerana pesaing kita telah meningkatkan ‘offering’ masing-masing,” katanya.

Dalam menangani cabaran pada masa hadapan, beliau berkata, pembaharuan struktur perlu diteruskan terutamanya melalui pewujudan pekerjaan yang berkualiti tinggi dan berpendapatan tinggi untuk rakyat Malaysia.

Katanya, pembaharuan itu akan meningkatkan daya tahan pekerja dan isi rumah yang lebih mampan pada masa hadapan.

Nor Shamsiah juga berkata, tindakan itu akan membantu perniagaan tempatan meningkatkan daya saing, memacu produktiviti dan mengurangkan kebergantungan negara yang berlebihan terhadap pekerja asing.

Katanya, terdapat juga keperluan mendesak untuk memperkukuhkan jaringan keselamatan sosial dan menambah baik rangka kerja perlindungan sosial bagi menangani masalah dan kelemahan sedia ada dan memastikan daya tahan masyarakat untuk jangka panjang.

Mengenai prospek ekonomi untuk tahun ini, meskipun berhadapan dengan situasi mencabar susulan ketidaktentuan global, Nor Shamsiah berkata pihaknya menjangka ekonomi Malaysia bertambah baik, dengan unjuran pertumbuhan antara 5.3 peratus hingga 6.3 peratus.

Pertumbuhan akan didorong oleh permintaan dalam negeri yang semakin kukuh dan permintaan luaran yang dijangka terus berkembang.

“Ekonomi akan disokong oleh peningkatan perbelanjaan isi rumah dan perniagaan berikutan peralihan ke fasa endemik. Pelbagai data menunjukkan aktiviti ekonomi semakin rancak. Ini termasuklah data guna tenaga, perbelanjaan isi rumah, pengeluaran perindustrian serta perdagangan borong dan runcit.

“Tambahan pula, pembukaan semula sempadan antarabangsa, keadaan pasaran pekerja yang lebih baik dan pelaksanaan projek pelaburan menjangkau beberapa tahun ke hadapan juga akan meningkatkan kegiatan ekonomi,” jelas beliau.


Ismail Sabri tak tahu ada surat Azam Baki kepada Tengku Maimun

Datuk Seri Ismail Sabri Yaakob tidak pernah melihat surat dikeluarkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki kepada Ketua Hakim Negara, Tun Tengku Maimun Tuan Mat, berhubung pelanggaran kod etika membabitkan Hakim Datuk Mohd Nazlan Mohd Ghazali.

Bekas Perdana Menteri berkata, kali pertama beliau melihat surat itu adalah dalam media seperti yang digembar-gemburkan oleh orang awam.

“Malah, sepanjang saya menerajui kerajaan, salinan surat dan laporan kesalahan itu juga tidak pernah diterima. Surat SPRM? Tidak (tidak mengetahui kewujudan surat itu sepanjang menjadi Perdana Menteri).

“Saya tidak tahu, saya hanya baca di media sahaja. Saya pun tak jelas surat itu mengenai apa. Perincian surat itu pun saya tidak tahu,” katanya menurut BH hari ini (7 April 2023).

Semalam media melaporkan bahawa laporan berhubung pelanggaran kod etika hakim membabitkan Mohd. Nazlan sudah dikemukakan kepada Ketua Tengku Maimun pada Februari lalu.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said, berkata pelanggaran itu dikenal pasti menerusi kesimpulan dikemukakan dalam Laporan SPRM.

Katanya, laporan bertarikh 21 Februari lalu, mendapati Hakim Mahkamah Rayuan itu melanggari peraturan di bawah Kod Etika Hakim 2009 dengan dokumen berkenaan turut dikemukakan kepada Tengku Maimun pada hari sama.

Media baru-baru ini, melaporkan salinan surat didakwa daripada Azam kepada Tengku Maimun, tular di media sosial.

Surat berkenan tular beberapa hari selepas Mahkamah Persekutuan menolak permohonan bekas Perdana Menteri, Datuk Seri Najib Razak untuk membuat semakan ke atas sabitan dan hukuman dikenakan terhadap bekas Presiden UMNO itu.

Pada 24 Februari lalu, media melaporkan, panel tujuh Hakim Mahkamah Persekutuan diketuai Tengku Maimun, berkata SPRM tidak mengikut protokol ketika menjalankan siasatan terhadap Mohd Nazlan.

Tengku Maimun dalam penghakimannya, berkata agensi penyiasat seperti SPRM perlu berunding dengan Ketua Hakim Negara sebelum memulakan siasatan terhadap hakim mahkamah atasan.

Pada Julai 2020, Mohd Nazlan yang ketika itu Hakim Mahkamah Tinggi mendapati Najib bersalah terhadap tujuh tuduhan pecah amanah, menyalahgunakan kuasa dan pengubahan wang haram dana SRC serta memerintahkan bekas Ahli Parlimen Pekan itu dipenjara selama 12 tahun serta didenda RM210 juta.

Hari ini, 14 bekas presiden Majlis Peguam Malaysia menggesa ‘pelakon tidak bertanggungjawab’ untuk berhenti mengkritik badan kehakiman dan Mohd Nazlan.

Mereka berkata kritikan berterusan itu sama dengan serangan terhadap badan kehakiman, sambil bertanya kepada pengkritik jika mereka akan meneruskan sekiranya kes berprofil tinggi itu tidak melibatkan ahli politik berpengaruh seperti Najib.

“Ugutan berterusan terhadap badan kehakiman oleh ‘pelakon’ tidak bertanggungjawab berhubung kes itu adalah bahaya kepada kedaulatan undang-undang di negara kita, terutama apabila 14 hakim telah mempertimbangkan kes Najib, dan 13 daripadanya telah menjatuhkan penghakiman yang munasabah yang menyokong sabitan,” kata mereka.


Raya Cina: Baik pulih lebuh raya dihentikan sehingga 7 Februari

Lembaga Lebuhraya Malaysia (LLM) mengarahkan semua syarikat konsesi lebuh raya menghentikan kerja pembaikan dan penyelenggaraan tidak penting sepanjang tempoh musim perayaan Tahun Baharu Cina milai semalam hingga 7 Februari ini.

LLM dalam satu kenyataan semalam juga mengarahkan pemegang konsesi terbabit membuat persediaan rapi bagi melancarkan perjalanan sepanjang cuti itu.

Langkah itu perlu dibuat susulan jangkaan bahawa jumlah aliran trafik yang menggunakan lebuh raya akan meningkat kepada lebih 4.6 juta kenderaan sehari sepanjang tempoh itu.

Sehubungan itu, LLM berkata seua kerja pembaikan dan penyelenggaraan melibatkan penutupan lorong di laluan utama lebuh raya akan dihentikan kecuali bagi kerja-kerja yang melibatkan kes kecemasan sahaja.

“Semua lorong di plaza tol akan beroperasi dan lorong berlapis tambahan disediakan di plaza tol yang dikenal pasti bakal berlaku kesesakan.

“Petugas tambahan juga ditempatkan bagi membantu melancarkan transaksi tol,” kata LLM.

Pusat Pengurusan Trafik LLM akan beroperasi selama 24 jam.

Pengguna lebuh raya boleh mendapatkan maklumat keadaan trafik atau bantuan dengan menghubungi Pusat Pengurusan Trafik LLM di talian 1-800-88-7752.

Maklumat keadaan trafik juga boleh diperolehi menerusi laman Facebook Lembaga Lebuhraya Malaysia atau di Twitter @LLMinfotrafik.


Ditipu skim pelaburan wang, lelaki rugi RM524,800

Seorang jurujual di sebuah syarikat telekomunikasi membuat laporan polis semalam apabila mengalami kerugian RM524,800 selepas menjadi mangsa penipuan pelaburan wang April lepas.

Pesuruhjaya Polis Sarawak Datuk Mohd Azman Ahmad Sapri berkata lelaki berumur 33 tahun dari daerah Padawan itu mendakwa dia pada mulanya tertarik dengan skim pelaburan itu yang ditawarkan melalui media sosial Facebook, dan telah menghubungi suspek, lapor Bernama.

Beliau berkata suspek menerangkan kepada lelaki itu bahawa keuntungan 20 peratus akan diperoleh daripada nilai pelaburan yang dibuat, dan telah menyuruh jurujual itu memasukkan wang ke beberapa akaun kononnya sebagai pelaburan.

“Tanpa ragu-ragu lelaki itu melakukan 19 transaksi pindahan wang keseluruhan berjumlah RM524,800 ke tujuh akaun bank berbeza antara 28 April dan 5 Jun lepas. Lelaki itu hanya menyedari telah ditipu setelah suspek gagal dihubungi kemudiannya,” katanya dalam kenyataan di sini, hari ini.

Mohd Azman seterusnya menasihatkan orang ramai agar hanya melabur di platform betul dan berdaftar dengan Bank Negara Malaysia dan Suruhanjaya Sekuriti Malaysia sahaja.


Thailand ‘halal’ ganja, penyeludupan ke Malaysia bakal meningkat

Pentadbiran Makanan dan Dadah (FDA) Thailand akan menyerahkan cadangan kepada Lembaga Kawalan Narkotik negara itu esok, bagi mengeluarkan ganja daripada senarai dadah terkawal.

Langkah itu dibuat dalam rangka membenarkan penggunaan ganja untuk tujuan rekreasi, selepas menjadi negara pertama di Asia Tenggara yang membenarkan ianya digunakan bagi tujuan perubatan, bahan dalam makanan dan kosmetik.

Sebaik diluluskan oleh lembaga itu, cadangan berkenaan perlu diluluskan Menteri Kesihatan Anutin Charnvirakul sebelum ia berkuat kuasa.

Tindakan itu akan membolehkan orang ramai mengakses sepenuhnya ganja tanpa rasa takut akan hukuman penjara yang panjang dan denda yang tinggi, Timbalan Ketua Setiausaha FDA Dr Withid Sariddeechaikool.

Undang-undang baharu ‘menghalalkan’ ganja di Thailand itu dijangka memberi kesan besar kepada Malaysia, khususnya melibatkan penyeludupan dadah menyeberangi sempadan Malaysia-Thailand.

Sindiket penyeludupan ganja akan mengambil kesempatan membawa masuk dadah itu ke Malaysia apabila pihak berkuasa Thailand tidak lagi mengambil tindakan.

Pada masa ini, individu yang didapati memiliki ganja di Thailand boleh dikenakan penjara sehingga 15 tahun kerana ia dikategorikan sebagai dadah narkotik kategori lima.

“Jika kita dapat membenarkan ganja, kita akan mendapat manfaat daripada semua tumbuhan dan bukan hanya sebahagian daripadanya,” kata Dr Withid.

“Putik bunga dan benih boleh digunakan secara ekonomi dan mematuhi undang-undang,” katanya.

Thailand telah meneruskan pendekatan sedikit demi sedikit untuk meliberalisasikan ganja, mengekalkan banyak undang-undang yang menyekat penanaman, penuaian dan pengekstrakan tanaman.

Tahun lalu, negara itu meluluskan penggunaan ketum, tumbuhan psikoaktif yang serupa dengan opiat iaitu bahan daripada candu, yang berasal dari negara tropika di Asia Tenggara.

Mengulas perkara ituu, penganalisis Krungsri Research, Chaiwat Sowcharoensuk berkata perubahan undang-undang itu akan membolehkan ganja dibeli, dijual dan digunakan secara bebas.

“Namun bagi penggunaan rekreasi mungkin akan kekal terkawal, kerana ekstrak ganja dengan paras tetrahydrocannabinol boleh membuat orang ramai khayal.

“Pengeluar sabun, produk kecantikan dan kosmetik daripada ganja berkemungkinan menjadi pihak yang paling mendapat manfaat daripada langkah terbaharu itu,” katanya. – Agensi


Lebih 9.24 juta penduduk lengkapkan suntikan vaksin Covid-19

Lebih 9.24 juta penduduk Malaysia telah melengkapkan dua dos suntikan vaksin Covid-19 masing-masing sejak Program Imunisasi Covid-19 Kebangsaan (PICK) dilancarkan Februari lalu sehingga Selasa 10 Ogos 2021.

Dalam tempoh itu lebih 16.1 juta lagi telah menerima suntikan dos pertama, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV), hari ini.

Secara keseluruhan 25,366,211 dos vaksin telah diberikan dalam tempoh itu.

Lembah Klang yang merangkumi Selangor, Kuala Lumpur dan Putrajaya mencatatkan jumlah pemberian vaksin tertinggi dengan hampir 6.3 juta menerima dos pertama dan lebih 3.43 juta menerima dos kedua.

Semalam sahaja sebanyak 357,981 dos pertama dan kedua telah diberikan, dengan 160,320 daripadanya membabitkan dos pertama dan 197,661 dos kedua.

Selangor merekodkan jumlah pemberian tertinggi dengan 22,293 penerima dos pertama dan 80,526 penerima melengkapkan dos kedua masing-masing.


Influenza menyerang!

Ramai yang keliru perbezaan di antara influenza dengan Covid-19.

Ada juga yang berkali-kali melakukan ujian kendiri Covid-19 apabila bergejala, namun mendapat keputusan negatif.

Perbezaan utama di antara influenza dan demam selesema adalah influenza lebih serius dan boleh membawa kepada komplikasi seperti pneumonia, jangkitan sinus dan telinga.

Menurut Ketua Pegawai Perubatan Hospital Gleneagles Penang, Dr Chin Yin Loon, Chief Medical Officer, ketika situasi Covid-19 di negara ini beransur pulih, orang ramai perlu bersiap sedia menghadapi selesema bermusim dengan mengambil langkah berjaga-jaga dan mengambil lebih banyak cecair (air minuman).

Tambah Dr. Yin Loon, jangkitan influenza yang kerap boleh membebankan seisi keluarga. Kanak-kanak tidak dapat bersekolah, manakala ibu bapa perlu mengambil cuti untuk membawa mereka berjumpa doktor dan ini membabitkan kos yang tinggi.

“Influenza bermusim disebabkan oleh virus influenza yang beredar di semua bahagian dunia. Ia menyebabkan jangkitan pernafasan akut. Jenis biasa yang kita hadapi adalah A dan B.

“Walau bagaimanapun, virus influenza jenis A adalah satu-satunya yang diketahui telah menyebabkan wabak seperti A(H1N1) yang merupakan punca kepada wabak pada tahun 2009,” jelasnya.

Tambah beliau, wabak bermusim ini berlaku terutamanya semasa musim sejuk. Di kawasan tropika, influenza mungkin berlaku sepanjang tahun dan tidak berkaitan dengan musim durian.

“Wabak agak tidak teratur di negara tropika. Ini mungkin berkaitan dengan rangkaian perjalanan dan pengangkutan yang luas di mana orang ramai sentiasa bergerak merentasi dan di seluruh dunia dalam jumlah yang besar dan frekuensi tinggi. Tempoh inkubasi untuk influenza adalah kira-kira dua hingga lima hari,” ujarnya.

Pun begitu, tidak banyak kes Influenza yang dikesan semasa wabak Covid-19. Dr. Yin Loon menjelaskan, salah satu sebabnya mungkin disebabkan oleh fakta bahawa kebanyakan orang mengamalkan langkah-langkah pencegahan seperti memakai topeng muka, penjarakan sosial dan mengamalkan kebersihan tangan dan lain-lain.

Namun, orang ramai semakin leka dan longgar dalam penjarakan sosial dan langkah-langkah pencegahan semasa Covid-19 ini. tempoh endemik.

“Akibatnya, kes influenza dijangka meningkat khususnya dalam kalangan kanak-kanak. Simptom influenza bermusim dan Covid-19 adalah hampir sama. Mereka dicirikan oleh  demam yang tiba-tiba, batuk (biasanya kering), sakit kepala, sakit otot dan sendi, lesu teruk (rasa tidak sihat), sakit tekak dan hidung berair. Batuk boleh menjadi teruk dan boleh bertahan dua minggu atau lebih,” katanya

Bagi kes Influenza, kebanyakan orang pulih daripada demam dan gejala lain dalam masa seminggu tanpa memerlukan rawatan perubatan.

Tetapi ia boleh menyebabkan penyakit yang teruk atau kematian terutamanya kepada orang yang berisiko tinggi.

“Langkah pencegahan Influenza dan Covid-19 adalah hampir sama. Selain vaksinisasi, ibu bapa perlu mendidik anak-anak untuk mengekalkan kebersihan akan membantu dalam melindungi daripada selesema dan Covid-19,” ujarnya.


KPM tangani isu guru kontrak dengan sewajarnya

Menteri Kanan Pendidikan Datuk Dr Radzi Jidin telah mengarahkan supaya isu guru kontrak perkhidmatan (COS) ambilan Jun 2020 yang akan tamat kontrak mereka pada Jun depan, diberi perhatian dan diselesaikan segera.

Radzi menerusi hantaran di laman Facebook dan Twitter hari ini berkata perkara berkaitan kegusaran guru yang akan tamat kontrak COS itu dibangkitkan menerusi ruangan komen di laman media sosial beliau baru-baru ini, dan ia sememangnya berada dalam perhatiannya, lapor Bernama.

“Saya telah arahkan supaya perkara ini diberi perhatian dan diselesaikan segera. KPM (Kementerian Pendidikan) dan SPP (Suruhanjaya Perkhidmatan Pendidikan) sedang mengambil tindakan sewajarnya mengikut peraturan dan tatacara yang berkuat kuasa,” katanya.

Beliau berkata pengumuman mengenai perkara itu akan dibuat selepas proses berkenaan selesai.

Katanya KPM prihatin mengenai perkara yang dibangkitkan masyarakat tentang pendidikan dan komited untuk melakukan yang terbaik demi kesejahteraan pendidikan generasi pewaris negara.


PKR Kota Bharu kecewa Amanah dapat DUN Kota Lama, ugut tutup PDM

Sekumpulan ahli akar umbi PKR Cabang Kota Bharu menyuarakan kekecewaan dan bantahan terhadap keputusan pimpinan yang menyerahkan kerusi Dewan Undangan Negeri (DUN) Kota Lama kepada Amanah bagi berdepan pilihan raya negeri (PRN), 12 Ogos nanti.

Menurut laporan Malaysiakini, akar umbi terlibat turut mengugut akan menutup operasi 12 pusat daerah mengundi (PDM) yang dibuka sebelum ini jika pimpinan tertinggi parti tidak memberi perhatian terhadap isu tersebut.

Naib Ketua PKR Kota Bharu, Nik Rashid Nik Ismail berkata timbul rasa tidak puas hati dalam kalangan ahli akar umbi kerana mereka sudah memulakan gerak kerja sejak awal tahun ini.

“Ia termasuk ceramah-ceramah kelompok, disusuli dengan ceramah besar malah membabitkan pimpinan utama parti yang turun membantu apabila tarikh PRN semakin hampir. Kami juga sudah membuka markas jentera melibatkan 12 buah PDM di DUN Kota Lama.

“Dalam keadaan begitu sudah tentu kami rasa kecewa dan membantah apabila calon daripada PKR akhirnya tidak dicalonkan padahal kami diuar-uarkan sebaliknya,” katanya yang mengadakan sidang media di Kota Bharu, hari ini.

Terdahulu Amanah mengumumkan calon bagi DUN Kota Lama, Dr Hafidzah Mustakim yang merupakan bekas calon PH bagi kerusi Parlimen Kota Bharu semasa PRU-15 lalu dan tewas kepada penyandang, Datuk SeriTakiyuddin Hassan.

Sementara itu Ketua Wanita PKR Ranting Jalan Kebun Sultan, Rohana Seman berkata dia sudah bertungkus-lumus menggerakkan jentera akar umbi sejak selepas PRU-15 lagi.

“Tiba-tiba DUN Kota Lama dapat kepada calon Amanah, sedangkan kerusi Amanah sepatutnya di DUN Tanjong Mas.

“Jadi hari ini saya rasa sangat kecewa, segala usaha yang kami buat dengan berkempen dari awal rasa tidak berbaloi.

“Kami rasa usaha dilakukan sudah hampir berjaya untuk memenangkan DUN Kota Lama tetapi akhirnya perkara sebegini terjadi. Ia melenyapkan semangat kami serta-merta,” katanya.

Rohana juga menegaskan mereka akan menutup operasi 12 PDM yang dibuka sebelum ini jika keadaan itu tidak diberi perhatian pimpinan tertinggi parti.

Bagi ahli PKR Cabang Kota Bharu Kamaruzaman Mohamad dia menyatakan kerisauan apabila peluang untuk PH merampas kerusi itu semakin tipis.

Katanya, PH boleh meletakkan harapan bahawa DUN Kota Lama adalah satu kerusi yang paling berpotensi untuk menewaskan PAS.

“Apabila keadaan ini berlaku, saya risau peluang tersebut semakin tipis dan kami sangat berharap pucuk pimpinan boleh mempertimbangkan semula.

“Kita masih ada masa sebelum penamaan calon secara rasmi, jadi besarlah harapan kami agar keadaan ini diperbetulkan,” katanya.


Aduan majikan tidak benar bekerja dari rumah banyak

Ketika tempoh Perintah Kawalan Pergerakan (PKP) penuh sedang berjalan, banyak aduan diterima Kementerian Sumber Manusia berhubung tindakan majikan yang tidak membenarkan pekerja Bekerja Dari Rumah (BDR).

Aduan tersebut diterima menerusi aplikasi ‘Working For Workers’ (WFW), yang dilancarkan pada awal Mei lepas apabila sebanyak 1,769 aduan diterima setakat ini, kata Timbalan Menterinya, Datuk Awang Hashim.

“Aduan paling tinggi yang diterima menerusi WFW ini ialah majikan memaksa pekerja untuk datang bekerja di pejabat walaupun tidak mengikut prosedur operasi standard (SOP) yang telah ditetapkan oleh kerajaan sebelum ini.

“Sepatutnya, majikan hanya benarkan 60 peratus pekerja datang bekerja di pejabat (bagi sektor yang dibenarkan) manakala selebihnya bekerja secara BDR. Tetapi, ada yang kita dapati majikan menyuruh 100 peratus pekerjanya datang bekerja di pejabat,” katanya lapor Bernama.

Terdahulu, beliau mengetuai Operasi Pematuhan Akta Standard Minimum Perumahan, Penginapan dan Kemudahan Pekerja 1990 (Akta 446) di sebuah kilang di Jitra yang menghasilkan produk jenis makanan kesihatan, penjagaan diri dan kosmetik yang turut disertai agensi lain termasuk polis, Majlis Keselamatan Negara (MKN) dan Kementerian Kesihatan (KKM).

Sementara itu, Awang berkata KSM menerusi Jabatan Tenaga Kerja (JTK) telah melakukan pemeriksaan terhadap 19,981 majikan yang melibatkan 108,877 tempat penginapan di seluruh negara.

“Sehingga hari ini, sebanyak 757 kertas siasatan telah dibuka di bawah Akta Standard Minimum Perumahan, Penginapan dan Kemudahan Pekerja 1990 (Pindaan 2019) yang melibatkan pelbagai jenis kesalahan dan daripada jumlah itu, 125 kertas siasatan telah diambil tindakan pendakwaan.

“Kesalahan paling banyak ialah majikan tidak menyediakan kemudahan asas kepada pekerja. Selepas ini, kita akan sediakan satu akta yang mewajibkan majikan menyediakan penginapan berpusat, kalau jadi apa-apa senang untuk kita kawal dan ambil tindakan,” katanya.

Beliau berkata pihaknya menyeru supaya semua pemain industri agar sentiasa berusaha patuh kepada akta dan SOP yang ditetapkan bagi mengekang penularan Covid-19 selain mengelakkan daripada dikenakan tindakan undang-undang.


Muhyiddin tempelak nafsu besar UMNO mahu jadi dominan

Perdana Menteri Tan Sri Muhyiddin Yassin menempelak UMNO yang masih mengamalkan politik lama dengan nafsu besar untuk menjadi parti dominan yang mahu menguasai tampuk kuasa secara total.

Lebih ironinya, kritikan Muhyiddin tersebut dilontarkan semasa Perhimpunan Agung MIC, rakan parti komponen dalam Barisan Nasional bersama UMNO yang menjemputnya untuk memberikan ucapan khas pada hari ini.

“Sebagai parti politik, sumbangan paling besar yang boleh dilakukan oleh MIC ialah dengan mengutamakan politik perpaduan demi khidmat kepada rakyat, bukan politik berpecah-belah demi kepentingan yang sempit.

“Kita telah memasuki era baharu dalam politik negara kita. Tidak ada mana-mana parti yang boleh mendakwa merekalah parti yang paling dominan dan lebih berhak untuk memegang tampuk kuasa dengan memperkecilkan peranan parti-parti lain. Ini politik lama,” katanya pagi ini.

Terdahulu, pemimpin UMNO semasa Perhimpunan Agung 2020 (PAU) baru-baru ini lebih banyak bercakap berkisarkan betapa pentingnya untuk parti itu terus menjadi parti dominan supaya mereka dapat mengekalkan kuasa penuh.

UMNO juga dalam perhimpunan agung mereka membuat keputusan untuk menamatkan hubungan dengan Bersatu.

Muhyiddin berkata peranan parti-parti kecil lain dalam era politik baharu ini tidak boleh diperkecilkan dan mereka juga perlu saling hormat-menghormati satu sama lain.

“Kerana itu, kita perlu mengamalkan budaya politik yang berasaskan kepada persefahaman, perundingan dan konsensus dalam mencari jalan terbaik untuk memelihara kestabilan politik, membela nasib rakyat dan memacu kemajuan negara.

“Dalam apa sahaja hala tuju politik yang diambil oleh parti politik, pertimbangan utamanya mestilah kepentingan rakyat dan negara, bukan kepentingan individu atau kelompok yang kecil,” ujarnya lagi.

Terdahulu, semasa PAU hujung minggu lalu, pimpinan parti itu dengan jelas menyatakan parti itu perlu berada dalam kedudukan dominan dalam kerajaan yang dibentuk selepas PRU15.


Tunjuk surat RoS, Ismail Sabri beritahu Zahid

Presiden UMNO, Datuk Seri Ahmad Zahid Hamidi diminta mendedahkan surat Jabatan Pendaftaran Pertubuhan (RoS) yang didakwa menerima resolusi parti supaya jawatan presiden dan timbalan presiden tidak dipertandingkan.

Naib Presiden UMNO, Datuk Seri Ismail Sabri Yaakob berkata ia perlu didedahkan susulan wujud perbezaan fakta yang tersebar

“Minta dia (Ahmad Zahid) tunjuk surat RoS itu, elok juga kalau boleh tunjukkan (surat) sebab ada dua laporan media berbeza.

“Satu kata RoS tolak tapi tak sampai satu hari kata dah luluskan pula. Semua orang keliru. Saya pun baca laporan media juga,” katanya lapor BH, hari ini.

Malam tadi, Zahid yang juga Timbalan Perdana Menteri memaklumkan UMNO menerima surat daripada Kementerian Dalam Negeri (KDN) yang mengesahkan RoS menerima resolusi parti itu iaitu tiada pertandingan bagi jawatan Presiden dan Timbalan Presiden UMNO.

Katanya RoS meluluskan usul Perhimpunan Agung UMNO (PAU) 2022 supaya dua jawatan tertinggi itu tidak dipertandingkan pada pemilihan tahun ini.

Bagaimanapun, sebuah portal berita melaporkan RoS yang selesai menjalankan siasatan berhubung aduan diterima daripada dua ahli UMNO memutuskan usul tambahan terbabit tidak sah.

Portal berita terbabit bagaimanapun tidak memetik mana-mana individu atau sumber.

Pada 20 Januari lalu dua ahli UMNO membuat aduan kepada RoS supaya semakan dibuat terhadap usul tambahan yang diluluskan pada PAU 2022 itu.


DAP bimbang kalah teruk seperti PRN Melaka jika peratusan pengundi rendah

Kekalahan teruk yang sama akan berlaku semasa Pilihan Raya Negeri (PRN) Melaka lalu dibimbangi DAP akan berulang di Johor kali ini.

Semasa PRN Melaka, DAP hilang empat kerusi berbanding dimenangi mereka pada Pilihan Raya Umum Ke-14 (PRU-14) lalu dan jika senario sama peratusan pengundi juga rendah ia bakal menyebabkan banyak kerusi mereka akan tewas, kata Setiausaha Agungnya, Lim Guan Eng.

Guan Eng berkata parti pembangkang akan bermasalah besar pada PRN Johor jika peratusan pengundi yang rendah berlaku.

“Hanya dibimbangi peratusan keluar undi. Itu masalah utama.

“Kalau peratusan undi tinggi, kita ada peluang. Kalau peratusan macam PRN Melaka susah sikit,” katanya dipetik laporan Utusan Malaysia.

Guan Eng berkata mereka perlu mencari jalan untuk mengelakkan masalah sama berulang di Johor dan menyakinkan orang ramai untuk keluar mengundi.

“Di Melaka masalah kerana tidak keluar mengundi. Jadi, kena lihat kelemahan kenapa tidak keluar undi.

“Bagi yang keluar, undi sokongan masih sama kepada kita. Saya tahu sebab Covid-19, jadi kita kena fikirkan macam mana nak beri motivasi. Ini cabaran kita,” katanya lagi.

Semasa PRN Melaka, Barisan Nasional (BN) berjaya meraih majoriti dua pertiga apabila menang 21 daripada 28 kerui Dewan Undangan Negeri (DUN). Perikatan Nasional (PN) pula menang dua kerusi.

DAP hanya mengekalkan kemenangan di empat daripada lapan kerusi yang disandang, Amanah menang satu daripada dua kerusinya manakala PKR kalah di kesemua tiga kerusi yang dimenanginya pada PRU lalu.


Pelancong Thailand dalam lawatan percubaan ke Jepun positif Covid-19

Seorang pengembara dari Thailand dalam percubaan lawatan secara berkumpulan pelancong ke Jepun disahkan positif Covid-19, mengakibatkan itu dibatalkan, kata Agensi Pelancongan Jepun pada 30 Mei.

Tiga lagi warga Thailand dalam kumpulan sama telah diasingkan di kemudahan penginapan dan sebuah hotel di Wilayah Oita. Mereka telah diuji negatif untuk virus SARS-CoV-2, kata agensi itu.

Kerajaan Jepun sebelum ini, membenarkan lawatan kumpulan kecil dari empat negara memasuki Jepun secara percubaan sejak akhir Mei untuk mempersiapkan pembukaan semula sempadannya secara beransur-ansur kepada pelancong asing mulai 10 Jun.

Ini adalah jangkitan pertama yang disahkan dalam kalangan 50 individu daripada 15 kumpulan dari Thailand, Amerika Syarikat, Australia dan Singapura.

Dalam kumpulan dari Thailand itu, seorang pelancong mengadu sakit tekak pada 30 Mei dan disahkan positif selepas ujian antigen, menurut agensi dan Wilayah Oita.

Kumpulan itu dijadualkan berada di Jepun selama lima hari empat malam.

Empat peserta Thailand mendarat di Lapangan Terbang Haneda di Tokyo dan mengambil penerbangan sambungan ke Lapangan Terbang Fukuoka pada 27 Mei. Mereka bersiar-siar di Fukuoka dan tinggal di Yufuin dan Beppu di Wilayah Oita.

Mereka mengembara dengan kereta dan ditemani oleh wakil dari sebuah agensi pelancongan dan dijadualkan tinggal di Fukuoka pada 30 Mei. – Agensi


2,521 kes semalam, lapan kematian

Jumlah pesakit Covid-19 yang sembuh semalam (Isnin, 7 November 2022) melebihi daripada jangkitan baharu dan tertinggi dalam tempoh 75 hari, menurut rekod Kementerian Kesihatan (KKM).

Data KKMNOW yang dikemas kini tengah malam tadi menunjukkan seramai 4,695 pesakit telah pulih semalam, berbanding 3,774 yang dicatat pada Ahad.

Jumlah pesakit sembuh harian sebelum ini dicatat pada 23 Ogos lalu iaitu seramai 4,856 kes.

Sementara itu, jangkitan harian Covid-19 di seluruh negara dalam tempoh 24 jam semalam di bawah 3,000 apabila mencatat 2,521 kes, berbanding 3,913 yang direkodkan pada Ahad

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,929,972 kes, dengan 4,858,943 pesakit telah sembuh.

Menurut data laman sesawang Github KKM, daripada jumlah jangkitan baharu itu, 1,756 kes melibatkan individu yang telah menerima suntikan dos penggalak; 505 kes (penerima dua dos); 249 kes (individu tidak divaksinasi); dan 11 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 34,534 kes masih aktif, turun mendadak berbanding 36,716 kes yang dilaporkan sehingga Ahad.

Daripada jumlah itu, 32,766 pesakit masih menjalani kuarantin di rumah (35,039 pesakit pada Ahad); dan 1,695 dirawat di hospital, naik sedikit berbanding 1,610 pada Ahad.

Seramai 73 pesakit dimasukkan ke unit rawatan rapi (67 pada Ahad), dengan 47 daripadanya memerlukan alat bantuan pernafasan (50 Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, lapan pesakit pesakit meninggal dunia akibat komplikasi Covid-19 semalam, termasuk dua daripadanya meninggal dunia di luar fasiliti kesihatan atau ‘brought in death’ (BID).

Dua daripada kes kematian itu masing-masing dilaporkan di Perak dan Pulau Pinang (satu BID), manakala selebihnya di Johor, Kedah, Sabah dan Selangor (BID).

Jumlah itu menjadikan kumulatif kematian yang dilaporkan mulai 17 Mac 2020 sebanyak 36,495 kes, termasuk 7,767 kes BID.


PRU musim banjir: PM, Zahid bertanggungjawabkah jika nyawa hilang?

Ahli Parlimen Kepong Lim Lip Eng hari ini meminta Perdana Menteri Datuk Seri Ismail Sabri Yaakob dan Presiden UMNO Datuk Seri Ahmad Zahid Hamidi bertanggungjawab terhadap kerosakan dan kematian jika Pilihan Raya Umum Ke-15 (PRU-15) diadakan ketika musim banjir.

Dalam satu kenyataan hari ini, Lim berkata negara tidak sepatutnya menderita disebabkan “kepentingan diri” Zahid berhubung tekanan UMNO terhadap perdana menteri untuk mengadakan PRU-15 dengan segera.

“Satu-satunya soalan saya ialah: Adakah Ismail Sabri dan Ahmad Zahid bersedia untuk bertanggungjawab sekiranya nyawa terkorban dan harta benda rosak jika PRU akan datang diadakan pada musim tengkujuh?” kata Lim.

“Berdasarkan pengalaman tahun lepas, orang ramai dapat menilai tindak balas kerajaan terhadap banjir besar yang melanda dan adalah wajar bagi rakyat tidak mahu kehilangan tempat tinggal atau nyawa semasa musim tengkujuh tahun ini,” tambahnya.

Zahid dituduh oleh ahli Parlimen pembangkang mendesak PRU-15 diadakan segera dengan harapan Barisan Nasional (BN) pimpinan UMNO menang dan dia akan dapat mencari jalan keluar daripada puluhan kes rasuah yang dihadapinya di mahkamah.

Sejak beberapa bulan lalu, Zahid dan sebahagian besar pemimpin UMNO berulang kali mendesak Ismail Sabri, yang juga naib presiden parti itu, untuk membubarkan Parlimen dan mengadakan PRU-15 dengan segera kerana berpendapat sokongan kepada BN berada pada tahap tinggi, berikutan kemenangan beberapa pilihan raya negeri.

Walaupun pada mulanya berdepan dengan tekanan, Ismail Sabri pada Sabtu lalu berkata PRU-15 “sangat hampir” untuk diadakan dengan tarikh yang akan ditetapkan bersama ‘Top 5’ UMNO.

Bertentangan dengan tuduhan Zahid bahawa PH memerlukan PRU tahun depan untuk “terus memburuk-burukkan BN” khususnya UMNO,
Lim berkata parti itu sudah lama tercemar dengan rasuah, pengubahan wang haram dan pecah amanah berdasarkan pelbagai kes mahkamah.

“Ia turut melibatkan kes bekas Perdana Menteri, Datuk Seri Najib Razak, isterinya, Datin Seri Rosmah Mansor dan Zahid sendiri ketika menjadi timbalan perdana menteri.

“Negara tidak perlu menderita akibat objektif Zahid yang mementingkan diri sendiri dan tekanan UMNO yang diterajui oleh Zahid sendiri sebagai presiden parti,” katanya.

Sabtu lalu, Zahid dilaporkan berkata PRU-15 mesti diadakan dengan segera walaupun semasa musim banjir melanda negara dan membidas pembangkang yang didakwa kepanasan kerana takut akan kalah.

Cakap-cakap mengenai PRU-15 semakin berlegar apabila Ismail Sabri terus mendapat tekanan daripada partinya untuk mengadakan PRU.

Khabar angin ini terus diperkuatkan lagi apabila Ismail Sabri mengumumkan bahawa Kabinetnya akan membentangkan Bajet 2023 tiga minggu lebih awal, iaitu pada 7 Oktober, dengan penganalisis meramalkan bahawa beliau akan membubarkan Parlimen pada hari berikutnya.


Calon BN nafi surat Akujanji tular sokong Zahid jadi PM, tapi tak lapor polis?

Awal hari ini tular surat Akujanji yang ditandatangani calon-calon UMNO yang akan bertanding pada Pilihan Raya Umum Ke-15 (PRU-15) kali ini.

Surat yang tular ditandatangani calon UMNO, Datuk Seri Shamsul Anuar Nasarah tular dalam media sosial, ia antara lain menghendaki semua calon UMNO yang bertanding atas tiket Barisan Nasional (BN) supaya setia dan patuh kepada arahan Presiden parti, Datuk Seri Ahmad Zahid Hamidi yang juga Pengerusi BN.

Kandungan utama surat tersebut meminta semua calon UMNO dan BN menyokong Zahid sebagai calon Perdana Menteri (PM) sekiranya memenangi PRU-15 pada 19 November nanti.

Dalam surat tersebut juga semua calon juga perlu bersetuju supaya kes mahkamah yang sedang dihadapi pemimpin UMNO digugurkan dan siasatan dihentikan dengan serta-merta.

Terdapat lima syarat yang digariskan dalam surat tular tersebut, antaranya:

A) Memberikan jawatan kabinel yang utama kepada wakil dari UMNO dan Barisan Nasional seperti yang diarahkan oleh Presiden UMNO merangkap Pengerusi Barisan Nasional

B) Memberikan jawalan agensi serta syarikat berkaitan kerajaan kepada wakil dari UMNO dan Barisan Nasional seperti yang diarankan ole Presiden UMNO merangkap Pengerusi Barisan Nasional

C) Menggugurkan kes-kes mahkamah yang melibatkan kepimpinan UMNO dan Barisan Nasional hendaklah diselesaikan oleh kerajaan yang akan dibentuk selepas PRU-15.

D) Menggugurkan semua siasatan yang melibatkan kepimpinan UMNO dan Barisan Nasional.

E) Melibatkan dan mengambil kira keputusan kepimpinan tertinggi UMNO dan Barisan Nasional dalam keputusan-keputusan kerajaan.

Surat tular tersebut ditandatangani Shamsul Anuar yang juga calon BN di Lenggong dengan dua saksi lain iaitu Zahid sendiri dan Setiausaha Agung UMNO, Datuk Seri Ahmad Maslan.

Bagaimanapun, Shamsul Anuar dalam satu kenyataan Facebook tampil membuat penafian berhubung surat tersebut.

“Disahkan bahawa Akujanji yang disebarkan dan sedang viral ini adalah palsu dan tidak benar.

“Tiada sebarang Akujanji sebegini dilakukan. Perkara ini nyata suatu usaha jahat daripada pihak tidak bertanggungjawab dan jelas ia perancangan memburukkan UMNO Barisan Nasional ketika musim PRU-15 ini,” katanya.

Bagaimanapun Shamsul Anuar yang juga Pengarah Komunikasi BN tidak menyatakan sama ada akan membuat laporan polis atau tidak terhadap penularan surat tersebut.

“Mohon rakyat Malaysia yang mendapat Akujanji Palsu ini tidak terpengaruh dengannya. Pihak saya amat kesal dengan permainan politik sebegini,” katanya lagi.

Untuk rekod, media melaporkan sebelum ini wujud Akujanji yang ditandatangani semua calon UMNO dan BN sekiranya mahu mendapatkan watikah pencalonan pada PRU-15 kali ini.

Sebelum ini, UMNO mengumumkan Datuk Seri Ismail Sabri Yaakob sebagai calon PM dan juga ‘poster boy’ sekiranya BN memenangi PRU-15 pada 19 November nanti.


Jakarta buka semula sekolah, jangkitan baharu di bawah 400 kes

Pemerintah Indonesia membuka semula sesi pembelajaran bersemuka di 600 sekolah sekitar Jakarta semalam setelah perintah Pemberlakukan Pembatasan Kegiatan Masyarakat (PPKM) dilonggarkan, namun kesatuan guru negara itu menggesa langkah berhati-hati diambil kerana bimbang penularan varian Delta.

Jakarta, dengan populasi hampir 11 juta penduduk, hari ini melaporkan jangkitan baharu Covid-19 dalam tempoh 24 jam lalu hanya 341 kes daripada 7,657 ujian saringan yang dilakukan.

Pihak berkuasa Jakarta juga memberitahu jumlah jangkitan harian di ibu kota Indonesia itu turun daripada kemuncak jangkitan yang menyebabkan negara itu menjadi titik panas penularan Covid-19 di Asia, mengatasi India.

Gabenor Jakarta Anies Baswedan berkata 610 daripada 10,000 sekolah yang dikenal pasti selamat, dibuka dengan kapasiti 50 peratus.

“Situasi penularan pandemik Covid-19 adalah lebih terkawal. Vaksinasi tidak menjadi mandatori di sekolah,” katanya sambil menambah 91 peratus daripada tenaga pengajar sudah melengkapkan suntikan vaksin masing-masing.

Dianggarkan sekurang-kurangnya 70 peratus daripada hampir 11 juta penduduk Jakarta telah menerima sekurang-kurangnya satu dos vaksin Covid-19.

Namun, jurucakap persatuan guru-guru Indonesia pembukaan semula sekolah secara meluas akan mendatangkan risiko jangkitan di kalangan pelajar.

“Ia boleh mencetuskan kluster baharu.. ia boleh menyebabkan ramai kematian dalam kalangan kanak-kanak,” katanya.

Sekolah berkenaan dibuka hanya pada Isnin, Rabu dan Jumaat manakala pada hari lain akan digunakan untuk melakukan proses semburan disinfeksi di setiap bilik darjah.

“Semua guru, pelajar dan ibu bapa sangat teruja dengan dasar baharu yang dilaksanakan ini kerana kami sudah lama tidak belajar secara bersemuka di kelas, dan sebelum ini hanya melakukan pembelajaran di alam maya sejak sekolah ditutup pada 16 Mac tahun lalu,” kata Nidia Khaofiya, 27, seorang guru di sebuah sekolah di Jakarta Timur.

Persediaan pembukaan semula sekolah telah dilakukan supaya pelajar dapat mengikut peraturan baharu yang telah ditetapkan, termasuk mencuci tangan dan menjaga prosedur operasi standard (SOP).

“Tugas seorang guru di sekolah akan bertambah kerana kita harus memastikan setiap pelajar mengikut SOP yang ditetapkan dengan memakai pelitup muka dan kita perlu melatih pelajar untuk menjaga jarak sosial ketika berada di sekolah,” kata Nidia.

Sebelum ini, Jakarta merupakan salah satu wilayah yang paling teruk di landa Covid-19 dan telah mencatatkan jumlah kes harian yang tertinggi tetapi semakin menunjukkan penurunan sejak beberapa minggu lalu. Pada 12 Julai lalu, terdapat 14,600 kes jangkitan harian yang dilaporkan di bandar raya itu.

“Semuanya berjalan lancar dan angka kes aktif, kadar penggunaan katil di hospital dan kematian akibat Covid-19 semakin berkurang dengan konsisten kerana perlaksanaan penutupan sekatan yang dijalankan dan proses vaksinasi semakin meningkat,” kata Pandu Riono, Ahli Epidemiologi dari Universiti Indonesia

Data ‘Save the Childern’ dari bulan Julai menunjukkan, terdapat 351,336 kanak-kanak berusia di bawah 18 tahun telah dijangkiti Covid-19 di Indonesia. Daripada jumlah itu 777 kematian dilaporkan.

Data ini menunjukkan kematian dalam kalangan kanak-kanak di Indonesia semakin meningkat akibat jangkitan Covid-19.

Selain itu, Kementerian Kesihatan turut memaklumkan peratusan jumlah kes Covid-19 bagi kanak-kanak di bawah 18 tahun telah meningkat kepada 12.9 peratus berbanding 5 peratus pada Julai tahun lalu. – Agensi


Hanya satu syarikat dibenarkan import telur dari India, kata Mat Sabu

Kebenaran mengimport telur dari india hanya diberikan kepada satu syarikat sahaja, kata Datuk Seri Mohamad Sabu.

Menteri Pertanian dan Keterjaminan Makanan itu mendedahkan kerajaan sudah memberikan kebenaran kepada satu syarikat untuk pengimportan telur dari India tetapi tidak mendedahkan nama syarikat tersebut walaupun dipersoalkan semasa sesi sidang Dewan Rakyat yang sedang berlangsung ketika ini.

“Syarikat tersebut diberikan kebenaran berdasarkan pengalaman mereka membawa masuk telur dari India ke Qatar bagi memenuhi keperluan ketika penganjuran Piala Dunia FIFA 2022 di Qatar,” katanya dalam jawapan bertulis kepada Parlimen.

Beliau menjawab persoalan Wan Saiful Wan Jan (PN-Tasek Gelugor) berhubung syarikat yang mendapat permit mengimport telur dari India dan tempoh permit.

Mohamad berkata, langkah mengimport telur dari negara itu bersifat sementara bagi memenuhi permintaan.

“Kawalan biosekuriti yang ketat dikenakan di mana setiap konsainan perlu menjalani ujian Hold Test Release (HTR) di pintu masuk bagi memastikan telur yang diimport bebas daripada patogen Selsema Burung (HPAI), Newcastle Disease (ND) dan Salmonella,” katanya.

Wan Saiful juga bertanya mengenai jumlah keseluruhan telur dikeluarkan secara tempatan bermula 2018 hingga Februari lalu.

Mohamad berkata, sejumlah 13.4 bilion dikeluarkan pada 2018, 10.9 bilion (2019); 12.9 bilion (2020); 13.6 bilion (2021), dan 13.3 bilion pada 2022.

Dalam tempoh dua bulan pertama tahun ini, beliau berkata, sebanyak 2.4 bilion telur dikeluarkan.

“Puratanya, Malaysia memerlukan 11.6 bilion setahun bagi memenuhi permintaan domestik dengan kadar penggunaan purata 986 juta telur sebulan,” katanya.

“Rekod pengeluaran jelas menunjukkan ia mencukupi untuk keperluan domestik setiap tahun dan terdapat lebihan untuk Malaysia mengeksport ke luar negara.”


12 kematian akibat Covid semalam tertinggi sejak pertengahan Ogos

Negara merekodkan 12 kematian akibat komplikasi Covid-19 dalam tempoh 24 jam semalam (Khamis, 22 September 2022) – tertinggi sejak pertengahan bulan lalu, lapor Kementerian Kesihatan (KKM).

Data Github KKM menunjukkan kali terakhir negara mencatat jumlah tertinggi kematian akibat Covid-19 ialah pada 17 Ogos lalu iaitu sebanyak 15 pesakit.

Daripada 12 pesakit yang meninggal dunia semalam, tujuh daripadanya melibatkan kes kematian di luar fasiliti kesihatan atau ‘brought in death’ (BID).

Semalam, Kedah mencatat empat kematian yang semuanya adalah kes BID, manakala Selangor turut merekodkan empat kematian di fasiliti kesihatan.

Selebihnya, masing-masing satu kematian di Kuala Lumpur (BID); Pahang (BID); Sabah (BID); dan Sarawak.

Jumlah baharu itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,342 kes, termasuk 7,729 kes BID.

Sementara itu, jangkitan baharu Covid-19 di seluruh negara turut meningkat daripada 2,116 kes pada Rabu, kepada 2,245 kes semalam, termasuk enam kes import.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,826,220 kes, dengan 4,764,219 pesakit telah sembuh, termasuk 1,901 pesakit yang pulih semalam.

Daripada jumlah jangkitan baharu semalam, 1,556 kes melibatkan individu yang telah menerima suntikan dos penggalak vaksin Covid-19, diikuti 450 kes (penerima dua dos); 225 kes (individu tidak divaksinasi); dan 14 kes (individu yang belum lengkap divaksinasi).

Data laman sesawang CovidNOW yang dikemas kini tengah malam tadi menunjukkan sehingga kini sebanyak 25,659 kes masih aktif, meningkat semula berbanding 25,327 yang dicatat pada Rabu.

Jumlah itu termasuk, 24,440 pesakit yang masih menjalani kuarantin di rumah (24,169 pada Rabu), sementara seorang pesakit dimasukkan ke PKRC.

Jumlah pesakit yang dirawat di hospital juga meningkat kepada 1,163, berbanding 1,101 pesakit pada Rabu, manakala seramai 55 pesakit dirawat di unit rawatan rapi (57 pada Rabu), dengan 35 daripadanya memerlukan alat bantuan pernafasan (37 pada Rabu).

Berikut adalah jumlah kes baharu dan kumulatif positif Covid-19 mengikut negeri sehingga semalam:


Anwar tak cerdik main isu Covid konon bukti kelemahan Muhyiddin

Tindakan Pengerusi Pakatan Harapan (PH) Datuk Seri Anwar Ibrahim yang menyerang Tan Sri Muhyiddin Yassin menggunakan isu Covid-19 dipatahkan dengan laporan akhbar bisnes terkemuka dunia, Nikkei Asia.

Secara keseluruhannya akhbar kewangan terbesar dunia dengan edaran harian melebihi 1.73 juta naskhah itu menyimpulkan langkah diambil oleh Muhyiddin satu usaha yang tepat, malah rakyat juga kini sedar bahawa tindakan itu bagi menyelamatkan mereka.

Ketua Badan Pimpinan Negeri Bersatu Johor, Datuk Dr Sahruddin Jamal berkata, Anwar cuba menjadikan perkara itu kononnya bagi menunjukkan kelemahan Muhyiddin yang juga Pengerusi Perikatan Nasional, mentadbir negara.

“Pandangan saya sebenarnya itu komen yang kurang bijak kerana bukan hanya Malaysia yang dilanda Covid-19 dan mengalami krisis kesihatan. Tetapi seluruh dunia.

“Memang kita ada SOP (prosedur operasi standard) daripada Kementerian Kesihatan Malaysia (KKM). Bila Covid-19 tinggi semua kena duduk di rumah, tak boleh bekerja.

“Kes kematian kerana Covid-19, kita kena bandingkan dengan negara-negara lain, adakah kita yang paling tinggi, adakah kita (negara) yang paling ramai orang meninggal,” katanya ketika ditemui di Bilik Gerakan Utama Perikatan Nasional (PN).

Malah, dalam Indeks Pemulihan Covid-19 Nikkei Asia, Malaysia menjadi negara Asia terbaik dengan memperoleh 66.6 mata dan berada di kedudukan ke-13 dari 122 negara serta wilayah dalam pemulihan Covid-19.

Dr Sahruddin yang juga Ahli Dewan Undangan Negeri Bukit Kepong menyifatkan tindakan Anwar menggunakan taktik mengaitkan kes kematian akibat Covid-19 dengan langkah diambil Muhyiddin adalah tidak bijak.

Malah, jika tidak diambil langkah segera menutup sempadan dan mengenakan sekatan pergerakan, lebih ramai rakyat Malaysia yang akan meninggal dunia akibat penularan wabak itu.

Dr Sahruddin memberi contoh seperti di China sehingga kini masalah yang berlaku masih ada sehingga sesetengah kawasan di negara itu masih lagi disekat.

Bagaimanapun, beliau berkata atas kebijaksanaan Muhyiddin mentadbir negara sebelum ini, Malaysia berjaya membawa keluar masalah itu daripada berterusan.

“Bagi saya Anwar tidak bijak bila dia sebutkan perkataan itu, memang sangat-sangat tidak bijak. Kita apa pun bila mengatur negara ini, kita akan berbincang, kita akan tanya ketua-ketua jabatan dan profesional macam mana kita nak menangani kes Covid-19, macam mana kita nak membangunkan negara ini dengan lebih baik,” katanya.


Bekas menteri besar daripada UMNO didakwa lagi esok

Bekas Menteri Besar Perlis, Datuk Seri Azlan Man akan didakwa semula di Mahkamah Sesyen Kangar, esok (12 April) atas lima pertuduhan pengubahan wang haram.

Azlan, 64, akan menghadapi pertuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Sementara itu, Suruhanjaya Pencegahan Rasuah Malaysia (SPRM), dalam jemputan media hari ini, menyatakan pihaknya telah mendapat kebenaran untuk mendakwa seorang bekas menteri besar esok.

Semalam Azlan mengaku tidak bersalah di Mahkamah Sesyen Kangar atas lima pertuduhan mengemukakan tuntutan palsu perjalanan ke luar negara bernilai lebih RM1.18 juta antara 2013 dan 2017, menurut Bernama.

Azlan adalah Ahli Dewan Undangan Negeri (ADUN) Pauh dari 2013 hingga 2018, sebelum memenangi kerusi DUN Bintong pada 2018, tetapi tewas di kerusi itu pada Pilihan Raya Umum lalu.

Beliau merupakan Menteri Besar Perlis dari 2013 hingga 2022 dan gagal mempertahankan jawatannya sebagai Ketua UMNO Bahagian Kangar pada pemilihan parti itu, baru-baru ini.


21,839 jangkitan baharu semalam

Jangkitan harian Covid-19 untuk tempoh 24 jam semalam (25 Mac 2022) bagi seluruh negara turun semula berbanding tempoh sama pada Khamis, menurut statistik dikeluarkan Kementerian Kesihatan (KKM) tengah malam tadi.

Dalam tempoh itu, sebanyak 21,839 jangkitan baharu dilaporkan di seluruh negara, turun berbanding 24,316 pada Khamis, menjadikan kumulatif positif meningkat kepada 4,101,081 kes.

Sejak awal 2020 lalu hingga semalam, seramai 3,796,975 pesakit telah sembuh daripada jangkitan Covid-19, 34,717 kematian dilaporkan dan 269,389 kes masih aktif, menurut laman sesawang CovidNOW kendalian KKM yang dikemas kini tengah malam tadi.

Daripada jumlah kes aktif itu, seramai 262,122 pesakit menjalani kuarantin di rumah; 1,266 ditempatkan di PKRC, 5,710 dimasukkan ke hospital; dan 291 dirawat di unit rawatan rapi (ICU) dengan 188 daripadanya memerlukan alat bantuan pernafasan.

Sehingga 14 Mac, seramai 25,794,167 atau 79.0 peratus populasi Malaysia telah lengkap divaksinasi; 27,449,858 atau 84.1 peratus menerima sekurang-kurangnya satu dos; dan 15,574,997 atau 66.2 peratus individu dewasa menerima dos penggalak.

Statistik juga menunjukkan enam negeri mencatat peningkatan jangkitan harian semalam membabitkan Johor, Negeri Sembilan, Melaka, Terengganu, Putrajaya dan Labuan.

Johor mencatat 1,235 jangkitan baharu berbanding 986 kes pada Khamis, menjadikan kumulatif positif sebanyak 367,640 dengan 349,612 pesakit telah sembuh, 4,391 kematian dilaporkan, dan 13,637 kes masih aktif.

Daripada jumlah kes aktif itu, seramai 12,853 pesakit menjalani kuarantin di rumah; 73 ditempatkan di PKRC, 679 dimasukkan ke hospital; dan 32 dirawat di ICU dengan 28 daripadanya memerlukan alat bantuan pernafasan.

Sehingga 24 Mac, seramai 3,065,051 atau 80.8 peratus populasi di Johor telah lengkap divaksinasi, manakala 3,276,136 atau 86.4 peratus lagi menerima sekurang-kurangnya satu dos.

Seramai 2,056,305 atau 54.2 peratus individu dewasa di negeri itu menerima suntikan dos penggalak.

Sementara itu, Negeri Sembilan mencatat 1,134 kes baharu berbanding 888 pada Khamis, diikuti Melaka (686 kes baharu, 594 Khamis); Terengganu (438 kes baharu, 430 Khamis); Putrajaya (130 kes baharu, 84 Khamis); dan Labuan (80 kes baharu, 71 Khamis).


Kos PRN Johor RM90 juta dibazir untuk mendengar cerita ‘kencing’ Najib

Nyata kos RM90 juta lebih untuk mengadakan Pilihan Raya Negeri (PRN) Johor bukan sebenarnya bertujuan untuk kestabilan politik seperti yang didakwa UMNO, sebaliknya ia dibazirkan untuk mendengar cerita ‘kencing’ Datuk Seri Najib Razak yang sudah dijatuhi hukuman.

Bayangkan berapa banyak rakyat Johor dapat dibantu dengan RM90 juta lebih daripada dibazirkan untuk mengadakan pilihan raya yang sia-sia kerana yang disajikan adalah penipuan dan manipulasi oleh bekas Perdana Menteri, Najib.

Sejak bermula kempen PRN Johor sehingga tinggal sehari lagi baki berkempen, pemimpin UMNO khususnya bekas Presidennya, Najib hanya bercakap soal dirinya sendiri dan cuba menunjukkan tidak bersalah walaupun realitinya sudah pun berstatus banduan cuma tidak lagi menjalani hukuman penjara.

Dengan kempen selfienya dan menonjolkan diri kononnya masih lagi diterima rakyat di Johor, Najib tanpa segan silu sanggup menipu berhubung kes jenayah dan perbicaraan yang dihadapinya di mahkamah.

Bermula dengan perbahasan di Dewan Rakyat, Najib mengeluarkan kononnya wang rakyat tidak digunakan untuk membayar hutang syarikat pelaburan yang diciptanya sendiri, 1Malaysia Development Berhad (1MDB) dan kemudiaan cerita dongeng tersebut dijaja sebagai modal politik dalam PRN Johor.

Najib nampaknya sudah hilang kawalan apabila memanipulasi fakta walhal satu dunia mengetahui kes kecurian wang 1MDB tersebut sebenarnya ditanggung oleh kerajaan dan disorok merata-rata pelosok dunia sehingga kerajaan terpaksa mengambil langkah sendiri untuk membawanya pulang.

Tidak ada lagi kemaluan dan keimanan pada Najib apabila sanggup meneruskan penipuan demi penipuan demi kepentingan politik diri sendiri.

Lebih malang, Najib apabila dipanggil Parlimen untuk memberikan penjelasan berhubung kenyataan yang menyelewengnya baru-baru ini tidak mengendahkan langsung Dewan Rakyat seolah-olah dirinya masih seorang Perdana Menteri (PM) yang mempunyai kuasa untuk bertindak sewenang-wenangnya.

Begitulah sikap Najib semasa menjadi PM sebelum ini, berlagak seolah-olah dirinya berkuasa dan sanggup melakukan apa sahaja sehingga rakyat kena ‘kencing’ hidup-hidup.

Nampaknya semakin jelas PRN Johor yang diadakan kali ini adalah semata-mata demi kepentingan seorang individu yang sudah disabit hukuman dan bukan untuk rakyat Johor, sekiranya perkara ini berterusan tidak mustahil satu lagi pilihan raya umum (PRU) juga akan diadakan demi untuk membebaskan kumpulan Kluster Mahkamah.

Terbaharu, Najib mahu memutarbelit fakta berhubung isu Felda membabitkan penghapusan hutang peneroka dengan mengatakan kononnya ia disebabkan desakan UMNO menyebabkan Tan Sri Muhyiddin Yassin mengambil langkah tersebut.

Peneroka yang dahulu dianggap deposit tetap UMNO dan Barisan Nasional (BN) dibimbangi akan berubah angin, ia menyebabkan Najib terpaksa menyeleweng fakta dengan pelbagai fakta palsu dan tidak tepat.

Najib perlu ingat, dibawah pentadbirannya tidak ada sekali usaha diambil untuk membantu peneroka yang dibelenggu hutang sebaliknya ia semakin bertambah setiap tahun sehingga ada yang tidak lagi mampu membayar hutang mereka.

Penyokong-penyokong Najib membela hujah boss mereka tersebut kononnya peneroka menikmati banyak durian runtuh dan bonus sepanjang pentadbiran BN sebelum ini tetapi realitinya peneroka terpaksa menanggung hutang yang besar akibat daripada penyenaraian FGV dan beberapa pelaburan yang merugikan.

Najib mengajak untuk berbahas, tidak pasti apa lagi yang hendak dibahas dan dikencingnya lagi walaupun hakikatnya Felda rugi saban tahun akibat kecurian dan salah urus tadbir yang berlaku dalam agensi tersebut.

Yang pastinya, kos RM90 juta untuk mengadakan PRN Johor bukanlah seperti yang digambarkan untuk mewujudkan kestabilan politik tetapi lebih untuk membebaskan kumpulan Kluster Mahkamah yang tidak lagi mempunyai masa lebih lama dan hanya menunggu hukuman disebalik tirai besi.


NGO serah bukti skandal seks Exco Melaka, gesa siasatan segera

Beberapa bukti tangkap layar perbualan WhatsApp dan rakaman video melibatkan skandal seks seorang wanita dengan seorang Ahli Mesyuarat Kerajaan Negeri (Exco) Melaka diserahkan kepada pihak berkuasa.

Solidariti Anak Muda Malaysia (SAMM) mengesahkan bukti melibatkan skandal seks Exco Melaka itu diserahkan kepada pihak polis dan Suruhanjaya Pencegahan Rasuah Malaysia (SPRM) dan mendesak supaya siasatan segera dijalankan.

“9 Mei, SAMM sebelum masuk ke IPD Dang Wangi dalam sidang media telah umum pada media serah semua maklumat dan rakaman kepada SPRM dan PDRM. Tidak ada alasan pihak berkuasa tidak bertindak,” kata Ketua Penyelaras Badrul Hisham Shaharin atau dikenali Chegubard.

Terdahulu SAMM Melaka membuat satu laporan kepada SPRM Melaka dan Ibu Pejabat Polis Daerah Melaka Tengah dibuat masing-masing pada 27 April dan 4 Mei lalu selepas penularan satu video pendek, tangkap layar bersifat lucah tersebar di negeri itu.

“Kami buat dua aduan itu selepas Ketua Menteri Melaka sendiri menyifatkan dakwaan ke atas exco negerinya itu bersifat fitnah semata-mata.

“Oleh demikian, kami telah membuat tawaran RM5,000 kepada sesiapa yang boleh memberikan maklumat mengenai wanita tersebut dan juga menemukan kita dengan perakam video jijik itu,” katanya lagi.

Tambah Chegubard, segala bukti berkenaan telah diperoleh dalam bentuk dokumen dan juga video yang disimpan dalam pena pemacu.

Katanya, beliau berasa jijik dengan perbuatan Exco berkenaan yang menggunakan wang yang ada untuk membayar wanita berbogel dan disuruh beronani secara langsung dalam video.

“Kebetulan hari ini pegawai polis dari IPD Melaka Tengah telah menghubungi kami dan segala persiapan dibuat yang mana segala bukti-bukti yang kami peroleh dalam kes exco Melaka akan diserahkan kepada pegawai berkenaan di IPD Dang Wangi nanti.

“Maka selepas ini polis tidak akan ada alasan lagi untuk tidak bertindak siasat dan mengambil tindakan susulan dalam isu Exco Melaka itu nanti.

“Oleh demikian, sekarang kami hanya mahu maklumkan kepada Datuk Seri Rauf Yusof (Ketua Menteri Melaka) bahawa kita sudah ada segala bukti berkaitan penglibatan Exco mereka dalam bantu siasatan.

“Kami telah turun sehingga lubang cacing dan korek maklumat untuk dapatkan bukti berkenaan dan kini kami juga kenalpasti perakam video lucah itu dan difahamkan dia telah didekati oleh wakil Exco terbabit dan memadam rakaman video dalam gajet dia.

“Maka untuk itu satu lagi laporan polis dibuat juga minta siasatan dijalankan,” ujarnya.


4 sungai di Selangor, Negeri Sembilan, Kelantan di paras bahaya

Dua daripada sungai di Selangor malam ini mencatat paras bahaya, susulan hujan lebat sejak petang tadi yang masih berlaku di beberapa kawasan.

Data Jabatan Pengairan dan Saliran juga menunjukkan 46 lagi stesen pengukur paras air di sembilan negeri mencatat bacaan melebihi waspada, amaran dan bahaya.

Dua sungai di Selangor yang mencatat paras melebihi bahaya ialah Sungai Binjai di Pekan Meru, Klang dengan bacaan 4.67 meter (m), berbanding 2.80m paras normal; dan Sungai Guntong di stesen ukur Kampung Sungai Buaya, Hulu Selangor (19.24m/15.00m).

Dua sungai di Selangor juga melepasi paras amaran iaitu:

Lapan sungai pula berada pada paras waspada iaitu:

Berikut ialah ukuran paras air sungai bagi negeri-negeri lain sehingga jam 8 malam ini.

Negeri Sembilan

Bahaya

Amaran

Waspada

Kelantan

Amaran

Waspada

Sarawak

Bahaya

Amaran

Waspada

Johor

Amaran

Waspada

Pahang

Amaran

Waspada

Terengganu

Amaran

Kedah

Waspada

Melaka

Waspada


Zuraida masih menteri, kata PM

Datuk Seri Ismail Sabri berkata Datuk Zuraida Kamaruddin masih menteri Kabinet dan perlu menjalankan tugas sebagai Menteri Perusahaan Perladangan dan Komoditi seperti biasa, selagi beliau sebagai Perdana Menteri tidak membuat keputusan.

Menurutnya Zuraida boleh menghadiri mesyuarat Kabinet terdekat kerana kedudukannya sebagai menteri Kabinet akan diputuskan selepas mereka bertemu kelak, bagi membolehkan beliau mendapat pencerahan mengenainya.

“Saya tak pecat, dia masih menteri Kabinet sehingga mesyuarat (Kabinet) Rabu ini,” katanya menurut laporan Bernama ketika beliau bercakap kepada wartawan Malaysia di Tokyo pada Sabtu, di akhir lawatan kerja rasminya ke Jepun.

Pada Khamis (26 Mei) ketika Ismail Sabri berada di Jepun untuk lawatan kerja rasminya, media di Malaysia melaporkan Zuraida mengumumkan keputusannya meletak jawatan sebagai Menteri Perusahaan Perladangan dan Komoditi, serta meninggalkan parti Bersatu dan menyertai Parti Bangsa Malaysia (PBM).

Zuraida juga dilaporkan terus menyokong kerajaan yang dipimpin Ismail Sabri dan akan berjumpa Perdana Menteri dalam masa terdekat untuk membincangkan peletakan jawatannya sebagai menteri.

Ismail Sabri berkata beliau hanya mengetahui mengenai isu Zuraida melalui liputan media, dan Zuraida masih belum menghubunginya sehingga kini.

“Sebelum dia hubungi, jumpa saya, dia (Zuraida) masih menteri, sebab dia kata dia akan jumpa saya dan berbincang dengan saya. Jadi tunggu saya balik dulu, dia bincang dengan saya, baru kita buat keputusan,” katanya.

Ismail Sabri berkata beliau menghormati pelbagai pandangan berhubung Zuraida, namun keputusan akhir mengenai kedudukan Zuraida masih terletak pada beliau.

Ditanya jika beliau akan menerima peletakan jawatan Zuraida selepas mereka bertemu kelak, Ismail Sabri berkata:

“Saya tak nak cakap pasal ‘jika’ ini. Kita seberangi jambatan, baru kita buat keputusan. Sekarang jambatan pun tak nampak lagi.”

Ismail Sabri juga berkata sebarang perubahan pada Kabinet perlu dipersembahkan kepada Yang di-Pertuan Agong.

“Kalau ada pelantikan baharu, angkat sumpah, ia bukan satu perkara yang mudah. Saya mesti menghormati Agong,” katanya.

Ditanya adakah Kabinet pimpinannya masih utuh dengan tindakan Zuraida, Ismail Sabri berkata: “Tiada isu sangat.”

Menurutnya pandangan ‘orang luar’ mungkin menyangka Kabinet hari ini ‘kelam kabut’ kerana dianggotai pelbagai parti, namun sebenarnya anggota Kabinet sekarang akan meninggalkan segala perbezaan politik ketika membuat keputusan demi kepentingan negara.

“Bila masuk Kabinet, kita tinggalkan perbezaan contohnya di (pilihan raya negeri) Johor dan Melaka, kita tak bawa pun dalam Kabinet. Fokus kita dalam Kabinet adalah untuk kepentingan negara dan rakyat tanpa mengira parti mana, kita buat keputusan secara bersama,” katanya.